Summary: Etelä-Ruotsin Ystadissa paljastunut erikoinen tapaus on herättänyt keskustelun viranomaisten toiminnasta. Vyyhti alkoi paljastua vasta rutiiniverotarkastuksen ja salapoliisiksi ryhtyneen koulutoimenjohtajan ansiosta.

Eteläruotsalaisen Ystadin koulutoimenjohtaja  Dennis Hjelmström  aavistaa, ettei kaikki ole kunnossa, kun hän elokuussa 2018 raottaa roskasäiliön kantta autiolta näyttävän omakotitalon pihalla. Hjelmström on saapunut lapsiperheen kotitaloon tarkastamaan, toteutuuko perheen lasten oppivelvollisuus.
 Hjelmströmin työtehtäviin ei kuulu salapoliisityö, mutta hän on päättänyt silti ajaa perheen asuintalon kautta ja katsoa miltä siellä näyttää,  kertoo Aftonbladet-lehti .
 Korkean aidan ja rehevän kasvillisuuden ympäröimässä talossa ei näytä asuvan ketään, ovet ovat lukossa ja ikkunoita peittävät verhot, mutta roskasäiliössä on tuoreita jätteitä. Kun Hjelmström keskustelee naapurin kanssa, saa hän tietää talosta kuuluvan välillä lasten ääniä, mutta talon ulkopuolella näitä ei koskaan näy.
 Koulutoimenjohtajan havainnosta alkaa purkautua vyyhti, joka on viime päivinä järkyttänyt Ruotsia Helsingborgs Dagblad ja  Sydsvenskan -lehtien raportoitua tapauksesta . Keskellä pohjoismaista hyvinvointiyhteiskuntaa on elänyt perhe, joka on onnistunut eristämään viisi 4–18-vuotiasta lasta vuosikausiksi täysin yhteiskunnan ulkopuolelle.
 Koulutoimenjohtaja ryhtyy salapoliisiksi
 Elokuun 21. päivänä 2018 koulutoimenjohtaja Hjelmström huomaa hämmästykseen, että kunnan alueella asuu neljä kouluikäistä, 10–18-vuotiasta lasta, jotka eivät koskaan ole käyneet koulua Ruotsissa. Perhe, jossa on myös yksi alle kouluikäinen lapsi, on asunut Ystadissa 2000-luvun alusta asti.
 Vanhin lapsista on vuonna 2007 kirjattu ruotsalaisen koulun oppilaaksi, mutta hän ei ole Sydsvenskanin ja Helsingborgs Dagbladin mukaan koskaan saapunut kouluun. Tämän jälkeen vanhemmat ilmoittavat opetusviranomaisille, että yhdysvaltalainen Laurel Springsin yksityiskoulu huolehtii opetuksesta internetin välityksellä.
 Koulutarkastusvirasto ei hyväksy ensin ilmoitusta, vaan vaatii kahta vanhinta lasta aloittamaan koulunkäynnin syksyllä 2009. Vanhemmat kuitenkin ilmoittavat lapsensa ensin sairaiksi ja ryhtyvät sitten lähettämään kouluun vapaa-anomuksia. Lopulta lasten tilanteesta järjestetään tapaaminen, jonka seurauksena perheen lasten todetaan viettävän aikaansa ulkomailla ja olevan siten Ruotsin oppivelvollisuuden ulottumattomissa.
 Tämän jälkeen vanhemmat vuosi toisensa jälkeen perustelevat lasten poissaoloa Ystadin kouluista sillä, että perhe matkustelee yritystoimintansa vuoksi jatkuvasti ulkomailla, eivätkä lapset siksi voi käydä tavallista koulua. Mitään todisteita tästä vanhemmat eivät kuitenkaan viranomaisille toimita.
 Hjelmströmiltä vie vain muutaman tunnin saada yhdysvaltalaiskoulusta tieto, etteivät perheen lapset koskaan ole osallistuneet sen opetukseen. Epäilykset siitä, että asiat ovat nyt todella pahasti vialla vahvistuvat opetustoimenjohtajan käytyä talolla. Hän ottaa yhteyttä sosiaaliviranomaisiin.
 Lapset eivät osaa käydä suihkussa
 Veroviranomaiset ovat havainneet jo toukokuussa 2018 tarkastaessaan perheen asuinpaikkatietoja, etteivät asiat ole kunnossa. Veroviranomaiset toteavat perheen isän olleen sairauspäivärahalla lähes kymmenen vuotta ja äidinkin saaneen sairauspäivärahaa vuodesta 2015 alkaen. Samaan aikaan vanhemmat ovat oman ilmoituksensa mukaan kuitenkin maksaneet vuosittain tuhansia euroja yhdysvaltalaiselle koululle lasten opetuksesta.
 Veroviranomaiset toteavat, ettei lapsilla ole ollut Ruotsin passeja vuoden 2014 jälkeen, eikä näistä muutenkaan löydy mitään elonmerkkejä Ruotsista. Lopulta verottaja poistaa lapset Ruotsin väestörekisteristä ja tekee lastensuojeluilmoituksen. Ystadin sosiaaliviranomaiset ryhtyvät kuitenkin toimiin vasta elokuussa 2018 koulutoimenjohtajan tekemän ilmoituksen jälkeen.
 Viiden vuosikausia eristyksissä eläneen sisaruksen elämä muuttuu täysin elokuun 29. päivänä 2018, kun perheen asunnolle saapuu sosiaalityöntekijöitä ja poliiseja. Ensivierailun tuloksena sosiaaliviranomaiset ottavat neljä nuorinta lasta kiireellisesti huostaan. Vanhin lapsista saa jäädä vanhempiensa luo asumaan, sillä hän on jo täysi-ikäinen. Huostaanottopäätöksestä käy ilmi, että lapset ovat eläneet lian ja rikkinäisten huonekalujen keskellä.
 Sosiaaliviranomaiset huomaavat nopeasti, että lapsilta puuttuvat lähes kaikki sosiaaliset ja käytännölliset taidot. Lapset eivät esimerkiksi osaa peseytyä, vaan heille täytyy opettaa suihkun käyttöä. Osa lapsista ei osaa käydä vessassa, tunne kelloa tai osaa sitoa kengännauhojaan. Yksi lapsista ei osaa edes kuoria banaania, eikä 18-vuotias osaa käsitellä rahaa. Jopa tasapainossa ja jalkojen kehityksessä on ongelmia, sillä lapset eivät ole liikkuneet riittävästi.
 Perheen äidinkieli on ruotsi, mutta vanhemmat ovat puhuneet lapsilleen englantia. Sosiaaliviranomaisten mukaan lasten puhetaidossa on suuria puutteita.
 Edes sukulaiset eivät ole olleet tietoisia perheen tilanteesta, sillä vanhemmat ovat lopettaneet yhteydenpidon jo vuosia sitten ja antaneet ymmärtää muuttaneensa Yhdysvaltoihin.
 Vanhemmat valokuvaavat malleja
 Vanhemmat eivät kaikesta huolimatta näe huostaanotoille mitään tarvetta ja taistelevat niitä vastaan oikeudessa. Heidän mukaansa kyseessä on vain väärinkäsitys ja lapset ovat koko ajan käyneet koulua kotona. Oikeus ei väitettä usko, vaan pitää huostaanotot voimassa.
 – Tämä oli isku vasten heidän kasvojaan. He ovat uskoneet tehneensä kaiken oikein, sanoo vanhempien asianajaja  Nellie Karlsson Rowley   Aftonbladetille .
 – Meillä on vain yksi kommentti ja se on, että teemme täyttä yhteistyötä sosiaaliviranomaisten kanssa. Tämän enempää emme kommentoi,  perheen äiti kommentoi Aftonbladetille tiistaina .
 Vaikka lapset ovat eläneet eristettyinä ympäröivästä maailmasta, ovat perheen vanhemmat liikkuneet ympäri Ruotsia ja jopa ulkomailla.  Aftonbladet-lehden mukaan  vanhemmat pyörittävät mallitoimistoa, jossa mies toimii valokuvaajana ja vaimo kuvausavustajana. Pariskunnan asiakkaina on mallinurasta haaveilevia nuoria, joista yksi kertoo Aftonbladetille pariskunnan olevan hyvin määrätietoisia.
 – Tein heille koekuvauksen, mutta päätin jättää sopimuksen allekirjoittamatta, sillä yritys ei vaikuttanut täysin vakavasti otettavalta, nimettömänä haastateltu nainen toteaa lehdelle ja sanoo pariskunnan vaatineen mallia maksamaan työkustannuksia.
 Toinen Aftonbladetin haastattelema malli puolestaan kertoo, ettei hänellä ole koskaan ollut mitään ongelmia pariskunnan kanssa. Hän sanoo jopa vierailleensa kerran perheen kotitilalla, josta lapset myöhemmin otettiin huostaan.
 – En muista, että siellä olisi ollut mitään muuta erikoista kuin että tyyli oli hieman boheemimpaa, nainen muistelee ja kuvailee taloa hyvin vanhaksi.
 Kvällsposten-lehden mukaan  sekä äiti että isä ovat opiskelleet yliopistossa teologiaa, mutta jättäneet useita kursseja kesken. Perheen isä on paikallisen seurakunnan jäsenen mukaan osallistunut parin viime vuoden aikana usein jumalanpalveluksiin ja halunnut innokkaasti keskustella uskonnosta ja kirkon toiminnasta.
 "Tunnen, että olisin voinut tehdä enemmän"
 Ruotsin television SVT:n haastattelema naapuri  kertoo ottaneensa jo viisi–kuusi vuotta sitten yhteyttä poliisiin ilmaistakseen huolensa lasten tilanteesta. Nimettömänä esiintyvän naapurin mukaan poliisi kysyi häneltä tuolloin, onko hän nähnyt rikosta vai onko hänellä vain tunne siitä, ettei kaikki ole kunnossa.
 – Silloin jouduin sanomaan, että "aivan, minulla on tunne". Tänä päivänä tekisin lastensuojeluilmoituksen sosiaaliviranomaisille sen sijaan, että vinkkaisin poliisille, nainen toteaa SVT:lle.
 – Tunnen, kuten monet muutkin, että olisin voinut tehdä enemmän, lähellä perhettä asuva nainen pahoittelee.
 Toinen naapuri puolestaan kertoo, että erikoinen perhe on kyllä herättänyt huomiota ja siitä, että lapset eivät käy koulua on puhuttu seudulla.
 – Jos asuu kuten me, niin sitä kunnioittaa aina naapureitaan. Toisten asioihin ei liikaa sekaannuta, eikä minulla ole ollut siihen mitään syytäkään. He ovat käyttäytyneet omituisesti, mutta eivät ole häirinneet ketään, kommentoi toinen paikallinen asukas SVT:lle.
 Eteläisen Ruotsin poliisialueen tiedottajan  Ewa-Gun Westfordin  mukaan perhe ei ole ollut poliisin tiedossa ennen viime elokuussa tehtyä huostaanottoa.
 Ystadin kunta teki tuolloin vanhemmista rikosilmoituksen neljän epäillyn ruumiinvamman tuottamuksen vuoksi. Syyttäjä kuitenkin päätti lopettaa esitutkinnan, sillä todisteita rikoksesta ei löytynyt. Westfordin mukaan poliisi seuraa nyt muiden viranomaisten asiasta tekemiä selvityksiä. Uutta rikostutkintaa tapauksesta ei kuitenkaan ole aloitettu.
 Tapauksesta on tehty kysely Ruotsin valtiopäivillä. Opetusministeri  Anna Ekströmiltä  vaaditaan  Kvällsposten-lehden mukaan  selvitystä siitä kuinka vastaavilta tapauksilta voitaisiin tulevaisuudessa välttyä.

Ruotsalaisvanhemmat eristivät lapsensa vuosiksi yhteiskunnasta – 4–18-vuotiaille opetetaan nyt suihkussa käymistä ja puhumista


Summary: Viranomaiset uskovat, että rikostutkinta nopeutuu automaattisen kasvojentunnistuksen myötä.

Poliisi ja Tulli saivat kesäkuun alussa oikeuden automaattiseen kasvojen tunnistamiseen. Rajavartiolaitoksella kyseinen oikeus on ollut jo vuodesta 2005 alkaen.
 Viranomaiset voivat siis automaattisen kasvojentunnistusjärjestelmän avulla verrata valvontakameroiden ottamia kuvia henkilörekistereihin tallennettuihin kasvokuviin.
 Uuden henkilötietolain mukaan näin saa kuitenkin tehdä vain, kun yritetään estää, paljastaa tai selvittää rikoksia. Kasvojentunnistusta voidaan käyttää myös etsintäkuulutettujen tavoittamiseksi.
 Kamerat puuttuvat
 Asian harmillinen puoli viranomaisten näkökulmasta on se, että vaikka lupa automaattiseen kasvojentunnistamiseen saatiin, laitteet eivät ole ajan tasalla.
 Esimerkiksi poliisilla ja Tullilla ei ole yhtään valvontakamerajärjestelmää, jolla voitaisiin tehdä automaattinen kasvojentunnistus. Valvontakameroiden kuvia käsittelevät edelleen ihmiset eikä kasvojen tunnistamiseen suunniteltu tekoäly eli tietokoneohjelma.
 – Toki kameroita on, mutta yksikään niistä ei automaattisesti tunnista ketään. Tekniikkaa kasvojentunnistukseen kameroissa ei ole, sanoo poliisitarkastaja  Pekka Sallinen  Poliisihallituksesta.
 Lakimuutos tuli niin nopeasti, että Tullikaan ei ole ehtinyt hankkia laitteita, jotka mahdollistaisivat automaattisen kasvojentunnistamisen.
 – Kamerakalustoa uudistetaan pikkuhiljaa niin, että biometrinen kasvojen tunnistaminen on mahdollista, sanoo Tullin valvontaosaston päällikkö  Sami Rakshit .
 Käyttö vähäistä
 Rajavartiolaitoksella on ollut vuosikausia aikaa suorittaa automaattista kasvojentunnistusta, mutta toistaiseksi se on ollut vähäistä.
 – Automaattinen kasvojentunnistus ei ole laajamittaisessa käytössä. Seuraamme teknologian kehittymistä ja käytämme sitä nyt siinä laajuudessa, missä sen käyttö on järkevää, sanoo Rajavartiolaitoksen rajatarkastusyksikön päällikkö  Tuomas Laosmaa .
 Laosmaa ei halua kertoa tarkemmin, missä ja miten kasvojentunnistusta tehdään.
 – En lähde teknologiaa avaamaan. Se on meidän teknisiä ja taktisia keinoja, jotka ovat salassapidettäviä.
 Rikostutkinta nopeutuu
 Poliisi on halunnut jo vuosia luvan automaattiseen kasvojentunnistukseen.  Teknologiaa testattiin  viime vuonna. Ajatuksena on, että se nopeuttaisi rikostutkintaa, kun kuvia seuloisi tietokone eikä ihminen. Myös Tulli on samalla linjalla.
 – Meidän näkemyksemme on, että uusi järjestelmä tulee helpottamaan kohteiden etsintää matkustajavirrasta, sanoo Tullin valvontaosaston päällikkö Sami Rakshit.
 Mutta miksi lupa sitten haluttiin, jos ei ole käytössä seulomiseen pystyviä kameroita?
 – Tulevaisuutta varten, koska tekniikka antaa siihen mahdollisuuden, Pekka Sallinen sanoo.
 Tällä hetkellä valvontakameroista suurin osa on niin huonolaatuisia, että niitä ei pystyisi edes päivittämään kasvojentunnistamiseen. Viranomaisilla on edessään suuri remontti, jos kameroiden halutaan pystyvän tunnistamaan yksittäiset kasvot massasta.
 Viranomaisten käytössä olevien kameroiden tarkkaa määrää ei haluta kertoa. Satamissa, kaduilla ja rajanylityspaikoilla on joka tapauksessa satoja kameroita.
 – Aikaisintaan kolmen vuoden päästä viranomaisten kamerat ovat sellaisia, joilla on mahdollista tunnistaa ihmisen kasvot liikkuvasta ihmisvirrasta, poliisitarkastaja Pekka Sallinen toteaa.
 – Kyseessä on nouseva teknologian ala, joka varmasti kehittyy, arvioi puolestaan Rajavartiolaitoksen Tuomas Laosmaa.
 Isoveli valvoo?
 Suomessa ollaan yhä kaukana  Kiinasta  tai  Venäjästä , joissa valvontakameroita ja kasvojentunnistusjärjestelmiä kehitetään entistä laajamittaisempaan käyttöön. Kiinassa arvioidaan olevan lähivuosina yli  puoli miljardia valvontakameraa .
 Turun yliopiston tutkijatohtori  Liisa Mäkinen  on huolestunut kehityksestä. Hän on keskittynyt tutkimuksissaan muun muassa valvontakameroiden käyttöön.
 – On täysin eri asia valvoa kameroilla järjestyshäiriöitä verrattuna siihen, että on järjestelmä, joka tunnistaa kuka kuvassa liikkuu ja pystyy yhdistämään sen tiedon muihin tätä ihmistä koskeviin tietoihin.
 Poliisitarkastaja Pekka Sallinen sanoo törmäävänsä jatkuvasti puheisiin, joiden mukaan isoveli valvoo kansalaisia koko ajan ja kaikkialla. Hänen mukaansa Suomessa ei olla lähelläkään moista maailmaa.
 – Kyllä tässä hirvittävän kaukana ollaan orwellilaisesta yhteiskunnasta, jossa kameroilla valvottaisiin ihmisiä.
 Kansalaiset valppaina
 Automaattisesta kasvojentunnistamisesta ovat kantaneet huolta sekä tutkijat että kansalaiset. Myös  Piraattipuolue on ilmaissut huolensa  yksityisyyden menettämisen uhasta.
 – Minusta on hyvä, että kansalaiset ovat kriittisiä sen suhteen, mihin näitä tietoja käytetään ja kenellä on pääsy tietoihin, ja miten näitä tietoja yhdistetään. Minusta on hyvä esittää tällaisia kysymyksiä, valvontaa tutkiva Liisa Mäkinen sanoo.
 Mäkinen myös ihmettelee puheita rikostutkinnan parantumisesta kameravalvonnan lisääntyessä. Asiasta ei ole yksiselitteistä näyttöä.
 – Tutkimus tämän suhteen on hyvin ristiriitaista. Kameravalvonnasta voi joissakin tapauksissa olla hyötyä, mutta ei lähtökohtaisesti aina.
 Automaattinen kasvojentunnistuslaite hakee kasvojen  erityispiirteitä tarkasti. Yle
 Tullin valvontaosaston päällikkö Sami Rakshit tyynnyttelee yksityisyydestään huolta kantavia. Tiedot ovat vain viranomaisten käytössä.
 – Kaikki materiaali on täysin meidän hallussa. Kamera- tai järjestelmätoimittajalla ei ole pääsyä kuviin.
 Rakshitin mukaan automaattista kasvojentunnistusta käytetään ainoastaan rikostorjuntaan ja -tutkintaan. Hänen mukaansa kesäkuussa voimaan astunut lakimuutos ei heikennä kansalaisten oikeusturvaa.
 – Tavallisille ihmisille lakimuutoksella ei ole suurta vaikutusta, koska emme tallenna tavallisten matkustajien kuvia minnekään. Kansalaisten oikeusturva jopa paranee, koska viranomaistoimet kohdentuvat entistä paremmin oikeisiin henkilöihin.
 Lue lisää:
 Poliisi kokeilee kasvojentunnistusteknologiaa Suomessa –Koekaniineina omat työntekijät
 Sormenjäljet ja kasvokuvat yleistyvät tunnistamisessa vaaranmerkeistä huolimatta – "En käytä ennen kuin on pakko"
 Moskova suunnittelee maailman suurimpiin lukeutuvaa valvontajärjestelmää: Yli 200 000 kasvojentunnistuskameraa
 San Francisco kieltää kasvot tunnistavan teknologian käytön poliisilta ja hallituksen virastoilta

Poliisi ja Tulli saivat oikeuden automaattiseen kasvojen tunnistamiseen ihmisvirrasta – lupa on, mutta laitteet puuttuvat


Summary: Lämpimästä kesäsäästä huolimatta sinilevähavaintoja ei pääkaupunkiseudulla vielä ole.

Ada Lehtinen  ja  Áile-Saara   Harjula  uskaltautuivat tänään keskiviikkona jo uimaan Helsingin Pikkukosken uimarannalle.
 – Minun mielestäni ei ollut kylmää. Johtuu varmaan siitä, että olen aika kuumaverinen ja tottunut kylmään veteen, Lehtinen sanoo.
 Harjula on puolestaan heittänyt "talviturkin" jo talvella avannossa. Pikkukosken uimarannalla hän on kuitenkin tänä vuonna ensimmäistä kertaa uimassa.
 – Tänään ajateltiin uida täällä niin kauan kuin jaksaa ja pysyy lämpimänä.
 Pintavedet raikkaan viileitä
 Uimavedet eivät ole monen mielestä vielä ehtineet lämmetä kovinkaan miellyttäviin lukemiin.
 Ivan Holster hyppää pommilla veteen. Ronnie Holmberg / Yle
 Esimerkiksi Pikkukosken uimarannalla veden lämpötila oli tänään puoliltapäivin 16 astetta.
 – Vielä eivät ole ihmiset uskaltaneet oikein mennä uimaan. Ehkä myöhemmin iltapäivällä tulee enemmän porukkaa ja uimareita, sanoi rantavalvoja  Jonas Fröberg .
 Puolitoistavuotias Frida Schauman Pikkukosken rannalla. Ronnie Holmberg / Yle
  Ympäristökeskuksen  mukaan vesistöjen pintalämpötilat vaihtelivat keskiviikkona Tornionjoen runsaasta yhdeksästä asteesta Tuusulanjärven runsaaseen 17 asteeseen.
 Tutkija: Sinilevien riski viime vuotta pienempi
 Helsingin kaupunki julkaisee loppuviikosta kesän ensimmäisen tiedotteen levätilanteesta.
 Tutkija  Emil Vahtera  kaupungilta arvelee, että sinilevien riski pääkaupunkiseudun uimarannoilla on tänä vuonna hieman viime vuotta pienempi.
 Tämä johtuu siitä, että panssari- ja piilevien kevätkukinta on ollut tänä vuonna normaalia voimakkaampi, mikä on kuluttanut paljon sinilevien tarvitsemia ravinteita.
 – Vaikka sinileväriski on tänä vuonna hieman pienempi, täytyy muistaa, että sinilevä on luonnollinen osa Itämeren ekosysteemiä ja sitä on aina jonkin verran, Vahtera sanoo.
 Pääkaupunkiseudulla erityisesti Laajalahden ja Seurasaaren selän ympäristö ovat sellaisia alueita, joilla leviä on perinteisesti esiintynyt runsaammin.
 "Valvojan työ on asiakaspalvelua"
 Pikkukosken uimarannalla on samanaikaisesti kaksi rantavalvojaa.
 Jonas Fröbergin mielestä parityöskentelyssä on hyvät puolensa.
 Rantavahdit Jonas Fröberg ja Santeri Hölttä. Ronnie Holmberg / Yle
 – Kaksi valvojaa pystyy tietysti valvomaan uimarannan turvallisuutta tehokkaammin. Kahdessa valvojassa on myös se hyvä puoli, että sadesäällä on joku, jonka kanssa jutella, Fröberg sanoo.
 Santeri Hölttä  toimi rantavalvojana jo viime kesänä. Siitä jäi niin hyvät kokemukset, että hän halusi tänä kesänä samoihin töihin.
 – Suurimmaksi osaksi tämä homma on asiakaspalvelua. Annamme rannalla oleville ihmisille ohjeita, ettei mitään vaaratilanteita pääsisi tapahtumaan.
 "Mukava fiilis, kesäloma alkoi juuri"
 Kaikkia alle 20-asteinen vesi ei hirvitä.
 Liisa Keskinen kävi heittämässä talviturkin Pikkukosken uimarannalla. Ronnie Holmberg / Yle
 Liisa Keskinen  ja  Meri   Kinnunen  lämmittelevät auringonpaisteisella Pikkukosken uimarannalla, kun talviturkki on heitetty.
 – Mukava fiilis, kun juuri alkoi kesäloma. Lomaa on vain kaksi viikkoa, mutta olen siitäkin jo tyytyväinen, Keskinen sanoo.
 Kinnunen puolestaan odottelee vielä kesäloman alkua.
 – Fiilis on raikas. Vesi oli kylmää, mutta käytiin uimassa kuitenkin kahdesti, hän kertoo.
 – Minusta vesi oli itse asiassa aika sopivaa, toteaa Keskinen.
 Liisa Keskinen ja Meri Kinnunen nauttimassa auringosta Pikkukosken rannalla. Ronnie Holmberg / Yle
 Keskinen ja Kinnunen jatkavat lekottelua auringossa. Tarkemmat kesälomasuunnitelmat saavat vielä odottaa.
 Lue myös:
 Hellevaroituksia laajoille alueille – varaudu viime kesän tapaisiin 30 asteen lukemiin

"Mukava fiilis, loma alkoi juuri!" Näin kuuma kesäpäivä otettiin vastaan helsinkiläisellä uimarannalla, uskaliaimmat karistivat jo talviturkit


Summary: Thaimaassa järjestettiin maaliskuussa parlamenttivaalit, joissa yksikään puolue ei saanut enemmistöä.

Thaimaan uusi parlamentti on valinnut  Prayut Chan-o-chan  uudelleen maan pääministeriksi.
 Chan-o-cha on maata viime vuodet hallinneen sotilasjuntan johtaja ja oli ennakkosuosikki tehtävään.
 Chan-o-challa oli yksi ainoa haastaja, sotilasjuntan vastaista koalitiota johtava karismaattinen miljardööri  Thanathorn Juangroongruangkit.
 Sotilasjuntan johtaja ohitti vastustajansa äänimäärässä jo ääntenlaskennan varhaisessa vaiheessa ja ylitti 375 äänen kynnyksen, joka pääministeriyteen vaaditaan.
 Thaimaassa  järjestettiin parlamenttivaalit maaliskuussa . Yksikään puolue ei onnistunut saamaan enemmistöä parlamenttiin vaaleissa.
 Lisää aiheesta:
 Analyysi: Thaimaan asevoimat junaili itselleen vaalivoiton

Thaimaan sotilasjuntan johtaja jatkaa odotetusti pääministerinä


Summary: Valokuvaaja Chi Modun ikoniset kuvat ovat osa hip hopin historiaa. Huomenna Vantaan Artsissa avautuvassa näyttelyssä on esillä myös ennen näkemättömiä kuvia Modun arkistoista.

Kulttuuri- ja taidetapahtumat ja -näyttelyt

1 Chi Modu Snoop Doggy Dogg, 1993 "Väliaikaisessa maailmassa ihmiset etsivät perustuvanlaatuisia asioista. Instagramin aikakaudella asiat eivät pysy keskusteluissa pitkään. Pitääkin olla varovainen, jos jahtaat asioita, jotka eivät ole pysyviä. Luulen, että nykysukupolvi etsii aitoutta, ja nämä kuvat tarjoavat sitä. Asioille pitää antaa aikaa. Aika kertoo mikä on pysyvää. Nämä kuvat ovat pysyviä", sanoo Chi Modu. 2 Mårten Lampén / Yle Snoop Doggy Dogg, 1993 "Otin kuvat Snoopin ensimmäiseen albumiin,  Doggystyle . Tämä kuva on sitä aikaa. Snoop ja Dr. Dre olivat juuri julkaisseet  Deep Cover  -biisinsä (jossa peitetoiminnassa olevia poliiseja uhkaillaan kertosäkeessä lyyrikoilla  cause it's 187 on a undercover cop . Kalifornian rikoslaissa 187 viittaa murhaan, toim. huom.). Tuo on oikea liikennemerkki Los Angelesissa. Käytin kuvauksessa salaman sijaan hyväkseni aurinkoa. Snoopin piti nostaa päätään vähän, jotta auringon valo valaisee hänen kasvonsa, mutta ei liikaa, jotta Long Beach -teksti pysyy näkyvissä." 3 Mårten Lampén / Yle Chi Modu "Valokuvasin tietyn aikakauden hiphopissa. Se ei ollut alku, eikä se ollut loppu. Se oli muutoksen aikakausi, jolloin hiphopista alkoi muodostua osa pop-kulttuuria. Näen, että Biggien kuolema oli minun taipaleeni loppu", sanoo räppiraamattu The Sourcen kuvatoimittajana ja -päällikkönä vuodesta 1990 vuoteen 1997 työskennellyt Chi Modu. 4 Chi Modu The Notorius B.I.G., 1996 "New Yorkin kuningas. Kun otin kuvan, se oli cool, mutta se ei ollut iso asia. Viisi vuotta myöhemmin siitä tuli historiallinen. Kaikki oli poissa. Biggie oli kuollut ja tornit olivat luhistuneet. Erikoista, että tämä on yksi harvoista hip hop -valokuvista, joka erottelee WTC:n tornit tällä tavalla. Ja nyt ne ovat poissa." 5 Mårten Lampén / Yle Gang Starr, 1994 "Juna numero 6 Houston Streetiltä Kaupungintalolle, kolme pysäkkiä, ei lupaa. Minulla oli mukana avustaja, joka piteli salamavaloa. Nostin kameran, hän nosti salaman. Pop! Pop! Laskin kameran alas ja katsoimme ympärillemme. Kamera ja salama uudestaan ylös. Pop! pop! Teimme tätä kolmen pysäkin välin, hyppäsimme ulos ja olimme valmiit." 6 Mårten Lampén / Yle Tupac, 1994 "Minusta Tupacin piti saada oma kirja. Kenestäkään toisesta mustasta henkilöstä ei ole tehty valokuvakirjaa. Tästä sukupolvesta Tupac on se, joka ansaitsee kirjan. Kulttuuri on valinnut hänet", sanoo  Tupac Shakur Uncategorized  -kirjan kolme vuotta sitten julkaissut Chi Modu. 7 Chi Modu Tupac, 1994 "Tämä on sessiosta, jossa en ollut ottamassa tämän kuvasuhteen kuvia. Kun Tupac korjasi bandanaansa, nappasin syrjässä olleen kameran ja nappasin kuvat. Siitä filmirullasta sain Rolling Stonen kansikuvan ja paljon muuta. Et koskaan tiedä, mistä ikoniset kuvat tulevat." 8 Mårten Lampén / Yle Nas, 1994 "Tämän kuvan tarkoitus on antaa ihmisille kokonaisvaltainen kokemus siitä, minkälaista Nasin elämä oli, kun hän kirjoitti  Illmaticin . Tämä on hänen makuuhuoneensa. Nallekarhu, limupullo, karkkipurkki, jossa on vähän rahaa, robotti ja luodin reikä seinässä." 9 Mårten Lampén / Yle Chi Modu Vantaan taidemuseo Artsissa  "Olen onnekas, että sain olla osa tätä aikakautta. Olin tervetullut, koska toin mukanani valokuvaamisen taidon. Sekin auttoi, että olin cool. Me poltimme minun pilveäni ja joimme minun kaljojani. Olin osa porukkaa ja se toimi minulle." 10 Mårten Lampén / Yle Wu-Tang Clan, 1993 "Tämä kuva on otettu ennen heidän ensimmäistä levyään. Wu-Tangilta oli tullut demo ulos ja minun piti mennä Staten Islandiin ottamaan heistä kuvat. Kun tulin paikalle, vastassa oli iso porukka, varmaan sata tyyppiä. Oli aika työ löytää oikeat tyypit kuvaan." 11 Mårten Lampén / Yle Flavor Flav, 1994 "Tuo on Helly Hansenin takki. Sen huomaa näistä napeista, joissa on HH. Helly jakoi vaatteitaan hip hop -ryhmille 90-luvulla. Joku siellä tiesi jotain, ja nyt he ovat osa hip hopin historiaa." 12 Mårten Lampén / Yle Westside Connection, 1995 "Tulin aina hyvin toimeen Ice Cuben kanssa. Hän oli helppo kuvattava. Aina ammattimainen. Tämä kuva on hänen Westside Connection -aikakaudelta. Minun piti ottaa Cubesta kansikuva, mutta hänen mukanaan tuli koko porukka. Eikä siinä tilanteessa voi oikein vetää kaveria sivuun porukastaan. Joten laitoin Cuben edustalle ja muut tyypit taka-alalle. Ja sehän toimi."

Ikoniset kuvat Tupacista ja Biggiestä ottanut Chi Modu toi kuvansa Vantaalle – "Auttoi, että olin cool, poltimme pilveäni ja joimme kaljojani"


Summary: Videolla roskasäkkejä lastataan kuorma-auton kyytiin Kathmandussa.

Nepalilaiset kiipeilijät ovat hakeneet Mount Everestiltä alas 11 tonnia vuosikymmeniä vanhoja roskia.
 Roskat luovutettiin kierrätysyritykselle pääkaupunki Kathmandussa osana maailman ympäristöpäivän seremonioita.
 Sherpatiimi keräsi roskia kuuden viikon ajan huhti–toukokuussa. Vuorenrinteillä oli muun muassa käytettyjä happipulloja, rikkinäisiä telttoja, köysiä, tölkkejä ja ihmisen ulosteita.
 Ilmastonmuutos sulattaa jäätiköitä ja paljastaa sulavan lumen alta vuorikiipeilijöiden vuosien varrella jättämiä roskia.
 Lumen alta paljastuu kesäisin myös niiden satojen ihmisten ruumiita, jotka ovat kuolleet yrittäessään maailman korkeimman vuoren valloitusta. Sherpat toivat Mount Everestiltä alas neljä ruumista osana operaatiotaan.
 Viime aikoina on uutisoitu  maailman korkeimman vuoren huipun kiipeilijäruuhkista ja niistä johtuneista kuolemantapauksista. Mount Everestillä kuoli tänä keväänä 11 kiipeilijää, joten kyseessä oli tappavin kiipeilykausi sitten vuoden 2015.
 Tänä vuonna Nepal antoi 381 lupaa kiivetä Mount Everestille, ja ne toivat maan hallitukselle tuloja vajaat 10 000 euroa kappaleelta.
 Lisää aiheesta:
 Nepalilainen sherpa kiipesi Mount Everestin huipulle 23. kerran – rikkoi maailmanennätyksensä

Nepalissa siivottiin Mount Everestiä vuosien ajan kertyneistä roskista: happipullojen jämiä, telttoja ja ulosteita


Summary: Tanskan yleisradion mukaan koko punavihreä blokki on saamassa hyvän vaalituloksen.

Sosiaalidemokraattinen puolue on ottamassa reilun vaalivoiton Tanskan parlamenttivaaleissa, ennustaa  Tanskan yleisradion DR:n ovensuukysely .
 Oppositiossa olevat sosiaalidemokraatit ovat saamassa ovensuukyselyn mukaan hieman yli 25 prosenttia äänistä.
 Oikeistopopulistisen Tanskan kansanpuolueen kannatus on putoamassa alle puoleen viime vaaleista, 9,8 prosenttiin.
 Sosiaalidemokraattien ja koko punavihreän blokin vaalivoittoa ennakoitiin vaalien alla. DR:n ovensuukyselyn perusteella näyttää siltä, että opposition punavihreä blokki on saamassa enemmistön parlamenttiin, eli 96 paikkaa 179:stä.
 TV2:n ovensuukyselyn perusteella oppositio saisi 95 parlamentaarikkoa.
 Maahanmuuttopolitiikasta vääntöä
 Jos ovensuukyselyt osuvat oikeaan, hallitseva keskustaoikeistolainen liittouma eli sininen blokki häviää vaalit ja valta vaihtuu Tanskassa. Sosialidemokraattien puheenjohtajasta, 41-vuotiaasta  Mette Frederiksenistä  voi tulla Tanskan uusi pääministeri.
 Keskustaoikeistolainen pääministeripuolue Venstre on DR:n ovensuukyselyn perusteella toiseksi suurin puolue 20,9 prosentilla äänistä mutta sen hallituskumppaneista Liberaali liitto menettää kannatustaan reilusti.
 DR:n ovensuukysely perustuu 4 550 äänestämässä käyneen ihmisen haastatteluihin.
 Ylen ennen vaaleja saamien tietojen  perusteella maahanmuuttopolitiikasta voi tulla vaikea kysymys hallituksen muodostamisessa. Sosiaalidemokraattinen puolue on tukenut  Lars Løkke Rasmussenin  hallituksen tekemiä maahanmuuttopolitiikan kiristyksiä, kun taas muiden punavihreiden puolueiden linja asiassa on pehmeämpi.
 Lisää aiheesta:
 Muuttuuko Tanskan tiukka maahanmuuttopolitiikka vaalien jälkeen? Nämä viisi asiaa kiinnostavat huomisessa vaalituloksessa

Ovensuukyselyt: Sosiaalidemokraatit voittamassa Tanskan parlamenttivaalit reilusti, valta vaihtuu


Summary: Donald Trump uhkaa asettaa meksikolaistuotteille rajuja tulleja, jos maa ei hillitse siirtolaisten tuloa Yhdysvaltoihin.

Yhdysvaltain ja Meksikon rajalla on otettu toukokuussa kiinni ennätysmäärä perheitä, selviää yhdysvaltalaisista tilastoista.
 Yhdysvaltain rajavartijat ottivat etelärajalla kiinni yli 132 000 ihmistä toukokuussa. Se on suurin määrä kuukaudessa vuosikymmeneen ja yli 40 prosenttia enemmän kuin edelliskuussa.
 Lähes kaksi kolmasosaa kiinniotetuista oli lapsia tai ihmisiä, jotka matkustivat osana perhettä.
 Meksikon hallituksen edustajat ovat parhaillaan menossa tapaamaan Yhdysvaltain varapresidenttiä  Mike Penceä.  Tapaamisessa on tarkoitus puhua presidentti  Donald Trumpin  uhkauksesta asettaa meksikolaisille tuotteille rajuja tulleja, jos maa ei hillitse maahanmuuttoa.
 Uutistoimisto Reutersin lähteiden mukaan Yhdysvallat aikoo vaatia Meksikolta useita kiristyksiä maahanmuuton hillitsemiseksi.
 Yksi ehdotus on, että keskiamerikkalaiset turvapaikkaa hakevat siirtolaiset hakisivat statusta jo Meksikossa. Meksikon ulkoministeri on tyrmännyt ajatuksen.
 Lisää aiheesta:
 Trump lätkäisee Meksikolle 5 prosentin tullimaksut saadakseen siirtolaisvirran tyrehtymään – uhkaa nostaa maksut 25 prosenttiin

Yhdysvaltain ja Meksikon rajalla pidätetty ennätysmäärä perheitä


Summary: Kannatuskyselynosteen siivittämänä perussuomalaiset profiloi itsensä itsensä suurimmaksi ja vahvimmaksi oppositiopuolueeksi.

Kaksi suurta oppositiopuoluetta, perussuomalaiset ja kokoomus, kilpailevat nyt profiloitumisesta opposition vahvimmaksi puolueeksi.
 Viiden puolueen hallitusohjelma antaa puolueelle vahvat eväät kritiikkiin, arvioi tuleva hallintovaliokunnan puheenjohtaja  Riikka Purra  (ps.).
 – Kyllä me ehdottomasti profiloidumme suurimpana ja voimakkaimpana oppositiopuolueena, Purra sanoi eduskuntaryhmän kokouksen jälkeen.
 Perussuomalaisten roolia pääoppositiopuolueena vankistaa Purra mukaan kärkisija  Ylen perjantaina julkaistussa puoluekannatusmittauksessa .
 – Kun katsotaan hallituspuolueiden gallupkannatusta, se ei tule olemaan kovin vaikeaa, Purra lisäsi.
 Jyrki Lyytikkä / Yle
 Kokoomukselle oppositio on oudompi paikka kuin perussuomalaisille. Reilun kolmenkymmenen vuoden aikana  kokoomus on ollut oppositiossa vain kerran , vuosina 2003–2007.
 Tilanne tarjoaa tilaisuuden opposition sisäiseen nokitteluun. PS:n puheenjohtajan  Jussi Halla-ahon  mukaan kokoomuksella on paineet löytää oma paikkaansa oppositiossa. Tämä tarkoittaa väistämättä takinkääntöä.
 – Uskoisin, että varsinkin ilmastoon ja maahamuuttoon liittyvissä kysymyksiä kokoomus yrittää tehdä U-käännöksen ja ryhtyy äänekkäästi vastustamaan hallituksen hankkeita, joita se oli itse ajamassa nyt päättyneellä hallituskaudella, Halla-aho sanoi.
 Kokoomuksella outo paikka, oppositiossa harvoin
 Yhteistä kritisoitavaa hallituksen maahanmuuttopolitiikastakin puolueille todennäköisesti löytyy, mutta näyttäytyminen yhtenäisenä perusporvarioppositiona ei kokoomuksen puheejohtajalle  Petteri Orpolle  maistu.
 Perussuomalaiset ja kokoomus ovat kovin erilaisia, sanoo Orpo.
 – Ei ole tarkoitus muodostaa mitään yhtä oppositiota, vaan me olemme kokoomus-oppositio, Orpo sanoi.
 Orpo ei ole huolissaan perussuomalaisten kolmen prosenttiyksikön kaulasta Ylen kannatuskyselyssä.
 – Nyt vasta alkaa tämä varsinainen oppositiopolitiikan tekeminen. Meitä painaa aivan varmasti halllitusvastuu vielä gallupeissa. Nyt lähdetään rakentamaan oppositiopolitiikkaa.
 Orpo uskoo kokoomuksen olevan vahvoilla oppositiossa.
 – Emme ole yhden tai kahden asian liike, hän perustelee.
 Orpo näkee oppositiotaipaleen mahdollisuutena kirkastaa puolueen omaa linjaa.
 – Pitkä hallitustaival on tarkoittanut sitä, että puolueesta tulee automaattisesti vähän niin kuin valtionhoitaja. Nyt meillä on aikaa miettiä tavoitteitamme, rakentaa hyvä ohjelma, hankkia uusia jäseniä, tehdä järjestötyötä, jalkautua ihmisten pariin, hän luettelee.
 – Voimme puhtaammin puhua kokoomuslaisista tavoitteista. Hallitusvastuussa puhut aina hallituksen äänellä ja puolustat yhteistä hallitusohjelmaa.
 Puhemiehistöstä pois jääminen sapetti
 Kova pala kokoomukselle oli se, että puolue jäi vaille omaa puhemiestä.
 Vaikka kansanedustajat protestoivat tätä yksissä tuumin  äänestämällä perjantaina puhemiesvaalissa tyhjää , Orpon mukaan kokoomuksen oppositiopolitiikka tulee olemaan rakentavaa.
 – Silloin kun on paikka arvostelulle, niin silloin arvostellaan, mutta jos hallitus tekee jotain hyvää, sitä kehutaan.
 Kokoomuksen kansanedustaja  Sari Sarkomaa  on samoilla linjoilla.
 – Kokoomus tekee omaa politiikkaansa ja muut oppositiopuolueet tekevät omaansa. Totta kai silloin, kun löydetään yhteisiä asioita, niin niitä viedään eteenpäin.
 Orpo ei ole lähtenyt listaamaan yhteisiä tekijöitä perussuomalaisten kanssa, mutta talous- ja työllisyyskysymyksistä voi kuulemma löytyä samankaltaisuuksia.
 Erityisesti niistä Orpo löytää jo nyt moitittavaa  hallitusohjelmassa .
 – Hallitusohjelmaan on kerätty viiden kovin erilaisen puolueen kaikki toiveeet ja haaveet. Siitä puuttuu strateginen ote. Hallitusohjelman talouden pohja on erittäin hutera. Suuret menolisäykset on rakennettu korkean työllisyystavoitteen varaan. Kuitenkin keinot 75 prosentin työllisyysasteen saavuttamiseksi puuttuu. Tämä tulee johtamaan siihen, että Suomi velkaantuu uudellleen.
 Lisää aiheesta:
 Ylen kannatusmittaus: Perussuomalaisten etumatka kasvaa – hallitukseen lähtenyt keskusta vajoaa lisää
 Matti Vanhanen eduskunnan puhemieheksi: Salikeskusteluun kaivataan asiallisuutta ja toisten kunnioittamista
 Uusi hallitus nimitettiin "ensimmäisen koulupäivän tunnelmissa", vanha jätti jäähyväiset – Yle seurasi vallan vaihtumista hetki hetkeltä

Perussuomalaiset ja kokoomus himoitsevat molemmat hallituksen vahvimmiksi haastajiksi – "Ei ole tarkoitus muodostaa mitään yhtä oppositiota"


Summary: Suomalaiset muistavat viime kesän helteet ja varautuvat jäähdytyslaitteilla niin innokkaasti, että kaupat myyvät jo ei oota.

Kesäkuuta on eletty vasta viikko, ja tuulettimet ovat jo loppuneet monista myymälöistä. Asiasta kertovat Ylelle sekä Gigantti että Verkkokauppa.com.
 Gigantin viestintäpäällikkö  Anniina Korpela  sanoo, että tuulettimet ovat loppuneet osasta myymälöitä. Viime vuoden kesäkuun alkuun verrattuna kaikkien kodin jäähdytyslaitteiden myynti on kasvanut kesäkuun ensimmäisellä viikolla huimat yli 8 900 prosenttia.
 Uusia toimituksia on kuitenkin tulossa ensi viikolla. Uudet tilaukset viedään äkkiä käsistä.
 – Varaudumme viime kesän perusteella. Megahelteet ovat muistissa.
 Korpelan mukaan tuulettimet ovat loppu nyt poikkeuksellisen aikaisin, kun niitä pitää tilata lisää jo kesäkuun alussa.
 Ihmiset alkoivat hankkia tuulettimia tänä vuonna jo keväällä. Esimerkiksi huhtikuussa ilmastointilaitteiden menekki pomppasi Korpelan mukaan peräti 1 800 prosenttia.
 – Jos kelit jatkuvat tällaisina, mitkään ennusteet eivät riitä, hän arvioi.
 Viime vuonna suurin piikki tuuletinmyynnissä oli vasta heinäkuussa.
 – Tänä vuonna tuuletinkaupoille on varmasti lähtenyt paljon niitä, jotka jäivät viime vuonna ilman. Gigantti on varautunut isoilla määrillä kodin viilennyslaitteita, mutta mikäli tästä kesästä tulee viime kesän kaltainen hellekesä, varastot eivät riitä, Korpela arvioi.
  Ylitti rohkeimmat ennusteet
 Samanlainen kokemus on Verkkokauppa.comissa. Markkinointi- ja viestintäjohtaja  Seppo Niemelä  sanoo, että viime kesänä moni kuluttaja jäi ilman haluamaansa laitetta.
 – Viime vuoden patoutunut kysyntä on ylittänyt meidän rohkeimmatkin ennusteet. Tuulettimien ja ilmastointilaitteiden myynti lähti kovaan nousuun jo maaliskuussa, kun ulkona vielä oli pakkasta, Niemelä kertoo.
 Arkistokuva. Ilmalämpöpumppuihin on kovat jonot.  Yle
 Yritys varautui moninkertaisesti kysyntään, mutta silti yllättyi kovasta menekistä näin aikaisin kesällä. Haasteena on Niemelän mukaan tuotteiden pitkät toimitusajat ja siten vaikeus reagoida yllättäviin tilanteisiin.
 – Suosituimpien tuotteiden osalta saatavuus on heikentynyt ja joudumme paikoittain myymään ei oota. Ostomme tekee jatkuvasti töitä asian kanssa ja pyrimme haalimaan lisäeriä tavaraa pitkin kesää.
 Ilmalämpöpumpuissa pitkät jonot
 Myös ilmalämpöpumppuja on nyt vaikea saada Suomesta. Suomen Lämpöpumppuyhdistyksen toiminnanjohtaja  Jussi Hirvonen  sanoo, että tämä johtuu sekä laitteista että asentajien määrästä.
 Viime kesänä molemmat loppuivat Hirvosen mukaan kesken.
 Jälkitoimitukset jatkuivat koko talven. Alkuvuonna jäähdytyslaitteita myytiin Hirvosen mukaan 70 prosenttia enemmän kuin normaalisti, vaikka yleensä kauppa ei käy talvella. Kova kysyntä on johtanut siihen, että lämpöpumpun saaminen voi kestää 6–8 viikkoa.
 – Hyvällä tuurilla ilmalämpöpumpun saattaa saada täksi kesäksi, Hirvonen sanoo.
 Helle alkoi tänä kesänä vielä aikaisemmin kuin viime kesänä, joten jonot voivat pidentyä. Hirvosen mukaan ilmalämpöpumppujen tarjonta on kiinni paikasta.
 Laitteiden pitkät toimitusajat johtuvat Hirvosen mukaan siitä, että laitteet tulevat pääosin Aasiasta. Yritykset eivät halua yleensä varastoida niitä, koska kesän lämpötiloja on vaikea arvioida etukäteen.

Tuulettimet loppuivat jo monesta paikasta ja ilmalämpöpumpun saa täksi kesäksi hyvällä tuurilla: "Kysyntä ylittänyt rohkeimmatkin ennusteet"


Summary: Yöllä voi tehdä muutakin kuin mennä klubeille. Tuoreessa selvityksessä pohditaan, voisiko yöpormestari kehittää Helsingin yöelämää.

Helsingin kulttuurin ja vapaa-ajan apulaispormestari  Nasima Razmyar  (SDP) näkee Helsingin yöelämässä potentaalia, jota ei ole vielä hyödynnetty.
 Helsinki selvitti yön potentiaalia Helsingin kaupungin kulttuurin ja vapaa-ajan toimiala tilasi selvityksen kaupungin yöelämän potentiaalista Selvitystä varten kartoitettiin palveluntuottajien näkökulmia siitä, miten Helsingin yöelämää voisi kehittää Tänään 7.6. julkaistun selvityksen on laatinut LiveFIN ry
 Yle kertoi maaliskuussa 2018 Razmyarin suunnitelmista saada kaupungille  yöpormestari .
 Razmyar ottaa mallia New Yorkin, Lontoon, Berliinin ja Amsterdamin kaltaisista kaupungeista, joissa yöpormestarit kehittävät yöelämää ja hakevat ratkaisuja sen haasteisiin yhdessä kaupungin, asukkaiden ja yritysten kanssa.
 Razmyar kertoi selvityksen julkistamistilaisuudessa, että Helsinki palkkaa oman, yöelämästä vastaavan henkilön.
 – Hänet palkataan ensi syksynä yöluotsinimikkeellä. Helsingillä on jo yritysluotseja ja kaupunkiluotseja, tässä on hyvä jatkumo. Ihminen, joka tunnistaa ja kokoaa yhteen eri toimijoita ja haluaa kehittää Helsingistä hauskemman ja monipuolisemman kaupungin.
 Razmyarin mukaan kaupungin johtoryhmässä ei ole varmaan koskaan ollut sellaista asiaa, josta olisimme olleeet yhtä yksimielisiä kuin yöelämän kehittämisestä.
 Öisen Helsingin valoja. Yle
 Nousevat trendit: oma rytmi, elämykset, yksilöllinen ruokavalio
 Selvitykseen on haastateltu palveluntuottajia muun muassa kaupan alalta, festivaali- ja elokuvatoiminnasta, musiikkiklubeilta, hotelli- ja ravintola-alalta, liikunta- ja liikennepalveluista, esittävän taiteen alalta sekä museoista ja gallerioista. Nämä keskustelivat yhteisissä työpajoissa yön trendeistä.
 Näkemykset eivät olleet täysin yksimielisiä, mutta esille tuli joitakin orastavia tai nousevia trendejä, kuten elämänrytmin murtautuminen perinteisen virka-ajan ulkopuolelle. Ihmiset haluavat määrittää itse omia työaikojaan ja elää omassa tahdissaan.
 Kulutustottumuksien osalta palveluntuottajat olivat havainneet, että kaupunkilaiset haluavat elämyksiä ja palveluita, kun taas materian omistamisen merkitys vähenee.
 Yöelämässä toiminta keskittyy juuri elämyksiin ja palveluihin, mutta alkoholin käyttö on muuttunut siten, että sitä nautitaan enemmän kodeissa. Asiakkaat saapuvat aiempaa myöhemmin ravintoloihin. Perinteiset yökerhot nähtiin laskevana trendinä palveluntuottajien keskuudessa.
 Ruokaravintoloissa puolestaan nousevia trendejä ovat kotimaisuus, yksilölliset ruokavaliot ja erityisruokavalioiden yleistyminen.
 Kaisa Siren / AOP
 Yöelämä houkuttelevaksi keskittämällä
 Helsingissä on jo useita ruokakauppoja, jotka pitävät ovensa auki ympäri vuorokauden. Selvitykseen osallistuneet kaupan alan toimijat ovat havainneet, että palveluille on tarvetta myös yöaikaan, etenkin aamuvarhaisella ja alkuillasta. Ruokaostoksia tehdään aamuyöllä matkalla kotiin tai ennen töihin lähtöä.
 Kaupan ja elokuva-alan toimijat eivät kuitenkaan usko, että puolityhjät liikekeskukset ovat houkuttelevia. Jos yöajan toimintaa keskitettäisiin tiettyyn kaupunginosaan, se voisi olla vilkas ja vetovoimainen. Elokuvateattereissa teemaillat, kuten kulttielokuvien ja sarjojen näytökset voisivat vetää ihmisiä.
 Matkailun näkökulmasta ideoitiin, että Suomen vuodenaikojen ympärille voisi kehittää yötapahtumia. Valoisa kesäyö on erikoinen kokemus turisteille. Sitä voisi ihastella vaikka merellisillä kiertoajeluilla.
 Öinen kaupunki mereltä päin. Esko Jämsä / AOP
 Vähemmän byrokratiaa
 Musiikkiklubien ja festivaalien pyörittäjät näkivät yöajan erityisen tärkeäksi alakulttuurien toiminnalle ja toivoivat, että byrokratia kaupungin suuntaan tapahtumien järjestämisessä helpottuisi.
 Tapahtumia voisi olla myös museoissa, kirjastoissa ja uimahalleissa. Alan toimijoiden toiveissa on saada tietty yhteyshenkilö edustamaan kaupunkia, jotta asiointi helpottuisi.
 Myös ruokaravintola- ja kahvilayrittäjät haluaisivat nopeuttaa lupaprosessien etenemistä kaupungin virkakoneiston rattaissa.
 AOP
 Treeniä vuorokauden ympäri
 Helsingissä pääsee halutessaan treenaamaan vaikka vuorokauden ympäri Fitness24Seven kuntosaleilla.
 Lisäksi Midnight Run kerää tuhansia juoksijoita elokuun pimeinä iltatunteina.
 Helsingin uimahallit aukeavat kuitenkin vasta aamukuuden jälkeen, kun julkista liikennettä käyttävät työntekijät ovat ehtineet töihin.
 – Asiakkaat haluaisivat pitempiä aukioloaikoja, ja kokeiluluontoisesti yöaukioloajat olisivat kivoja, sanoo selvitykseen osallistunut Urheiluhallit Oy:n HR-toimialajohtaja  Tarja Toivanen.
 Julkinen liikenne asettaa kuitenkin omat rajoituksensa yöaukiololle.
 – Ihmiset eivät sitten pääse yöaikaan paikan päälle. Turvallisuus on toinen asia, jos kuljetaan jalan tai pyörällä, niin mikä se Helsingin turvallisuustilanne on sitten yöaikaan, Toivanen pohtii.
 Hänen mukaansa jatkuva yöaukiolo tulisi liian kalliiksi henkilöstökustannusten vuoksi. Samaa mieltä olivat monet muutkin selvityksen palveluntuottajat.
 Yöllä liikenne on pitkälti yksityisautoilun ja taksiliikenteen varassa. Esko Jämsä / AOP
 Liikenne sujuvaksi yöaikaan
 Juuri liikenteen toimivuus yöaikaan oli asia, jonka kaikki palveluntuottajat nostivat esille. Jos liikenne ei toimi, ei kannata satsata resursseja Helsingin yön kehittämiseen.
 Liikenteen alan toimijat taas itse näkevät, että Helsingin yöliikenne toimii hyvin. Bussiliikenne kulkee kaikkina viikon päivinä puoli kahteen saakka yöllä. Palveluntuottajien mielestä tämä ei riitä.
 Palveluntuottajat uskovat, että Helsingin yön kehittämiseen olisi hyvä palkata sellainen ihminen, joka keskittyisi nimenomaan tähän alueeseen. Hän voisi olla joko työsuhteessa kaupunkiin tai työskennellä ulkopuolisella taholla. Esimerkiksi Amsterdamin yöpormestari toimii itsenäisesti, mutta kaupunki rahoittaa hänen työtään.
 Lue myös:
 Vilkas yöelämä lisää kaupungin vetovoimaa ja rauhattomuutta – Amsterdamin yöpormestari kertoo, miten häiriötekijät saadaan kuriin

Haluaisitko museoon, uimaan, treenaamaan tai leffaan yöllä? Helsinki aikoo palkata yöluotsin kehittämään pääkaupungin yöelämää


Summary: Yhdysvaltain presidentti kiristää tullimaksuilla nyt naapuriaan. Neljä kaaviokuvaa paljastaa, miten tullit kurittavat amerikkalaisia itseään.

Yhdysvaltain presidentti  Donald Trump  on uhannut uudella kauppasodalla. Meksikolaistuotteille aiotaan mätkäistä maanantaista lähtien viiden prosentin tullimaksut.
 Presidentti vaatii, että Meksiko ryhtyy toimiin, jotta paperittomien siirtolaisten tulo maiden rajan yli loppuu.  Tullit voivat nousta jopa 25 prosenttiin.
 Oheisten kaaviokuvien valossa herää kysymys, ampuuko presidentti nyt omaan nilkkaansa. Samaa on pohdittu myös rapakon takana.
 Arviolta peräti 40 prosenttia amerikkalaisyrityksistä  nimittäin on ulkoistanut tuotantoaan Meksikoon. Osa yrityksistä on juuri niitä, jotka Yhdysvaltain ja Kiinan kauppasodan kiihtyessä ovat  siirtäneet tuotantoaan Kiinasta Meksikoon.
 Ilkka Kemppinen / Yle
 Meksikossa tehdään mm. autonosia ja autoja. Esimerkiksi Volkswagenilla on maassa isot tuotantolaitokset.  Meksikosta autoja ja niiden osia tuodaan takaisin amerikkalaisten kuluttajien ostettavaksi.
 Suurilla autonvalmistajilla, kuten  GM, Fiat Chrysler ja Ford, on kiinni miljardeja  meksikolaisessa tuotannossa.
 Levis Strauss kertoo teettävänsä 15-20% vaatteistaan Meksikossa, ja moni amerikkalaisyhtiö jalostaa siellä öljynsä.
 Ilkka Kemppinen / Yle
 Meksikosta onkin noussut tänä vuonna tilastojen valossa – Kiinankin ohi – kuin varkain Yhdysaltain suurimmaksi kauppakumppaniksi.
 Kiina, Kanada, Japani ja Saksa seuraavat perässä.
 Ilkka Kemppinen / Yle
 Amerikkalaisyritykset ja teollisuuden etujärjestöt ovat kauhuissaan Trumpin suunnitelmista, koska tullit kaatuvat niidenkin niskaan. Tulleja onkin kuvattu politiikan Molotovin cocktailiksi.
 Kaupan alan liittouma sanoi lausunnossaan , että amerikkalaiskuluttajat vedetään mukaan keskelle kauppasotaa, johon heillä ei ole osaa eikä arpaa.
 Miksi näin voimakas keino?
 Presidentti Trumpin todellisia motiiveja voi vain arvailla. Mutta yksi hänen isoista vaalilupauksistaan oli "Amerikka ensin". Laittoman siirtolaisuuden kitkemisen lisäksi hän on presidenttikaudellaan kiinnittänyt erityistä huomiota  kaupan epäsuhtaan  eri maiden, kuten Kiinan kanssa.
 Yhdysvalloista on viety Kiinaan vähemmän kuin sieltä on tuotu, ja sama koskee Meksikoa. Presidentti on puhunut maansa riistämisestä.
 Vielä 1990-luvun alkupuolella Yhdysvalloista vietiin Meksikoon enemmän kuin tuotiin. Tilanne muuttui 90-luvun puolivälissä ja on mennyt viime vuosina Yhdysvaltain kannalta dramaattisesti huonompaan suuntaan. Viime vuosi oli yksi pahimmista, ellei pahin.
 Ilkka Kemppinen / Yle
 Yhdysvaltain kauppatase Meksikon kanssa oli vuonna 2018 lähteestä riippuen  noin 80 miljardia dollaria miinuksella.
 Tullit suurimpien kauppakumppanien tuotteissa voivat laskennallisesti hyödyttää taloudellisesti eniten. Mutta samalla ne näyttävät siis myös kirpaisevan.  Verotamme itseämme omista tuotteistamme , tiivisti Kalifornian yliopiston ekonomisti  Katheryn Russ  New York Timesissä.
 Ei ihme, että esimerkiksi Yhdysvaltain kauppakamari pitää tullisuunnitelmia täydellisen vääränä siirtona.
 Liike-elämä ei ole ainoa kärsijä. Luvassa on  kuluttajahintojen kallistumisia . Esimerkiksi Yhdysvaltain pihvilihasta iso osa tulee Meksikosta – amerikkalaisgrillaaja joutunee maksamaan tänä kesänä myös pihvistään hieman aiempaa enemmän.
 Lue lisää :
 Meksiko tarjoutuu lähettämään etelärajalleen 6 000 sotilasta välttääkseen Trumpin tullit
 Meksikon presidentti Trumpille: Meksikolaiset eivät ansaitse tällaista kohtelua
 Trump uhkaa Meksikoa autotuonnin verotuksella ja rajan sulkemisella

Ampuuko Trump omaan jalkaansa tulleilla? Isolla osalla amerikkalaisyrityksiä tuotantoa Meksikossa ja maasta tuli juuri suurin kauppakumppani


Summary: Myös Monacon ruhtinas Albert II ja Iron Maidenin laulaja Bruce Dickinson ovat suomalaisten yliopistojen lähettiläitä.

Mitä yhteistä on Monacon ruhtinas  Albert II:lla , hevibändi Iron Maidenin laulajalla  Bruce Dickinsonilla  ja muusikko  Ismo Alangolla ? Heidät kaikki on vihitty tänä vuonna suomalaisten yliopistojen kunniatohtoreiksi.
 Yliopistot etsivät nyt tunnettuja nimiä kunniatohtoreikseen alasta riippumatta. Toiveena on, että arvonimen saaneiden julkisuuden henkilöiden side yliopistoon säilyisi myös promootiojuhlien jälkeen.
 – Totta kai toivomme, että he toimisivat yliopiston lähettiläinä. Kunniatohtorit liittävät yliopiston yhteiskuntaan ja he ovat yliopiston näkökulmasta poikkeuksellisen merkittäviä henkilöitä. sanoo promootiotoimikunnan puheenjohtaja  Eeva-Stiina Tuittila  Itä-Suomen yliopistosta.
 Johanna Sipilä sovitti tohtorinhattua Ismo Alangon päähän osana Itä-Suomen yliopiston promootiojuhlallisuuksia. Laura Kosonen / Yle
 Populaarikulttuuri kelpaa yliopistolle
 Ismo Alanko sai tänään yliopiston korkeimman mahdollisen arvonimen, kun hänet vihittiin Itä-suomen yliopiston kunniatohtoriksi.  Perusteluissa mainittiin  Alangon 40-vuotinen ura “Itä-Suomen lähettiläänä maailmalla” sekä ansiot hypnoottisena live-esiintyjänä.
 – Tämä on kunnianosoitus erityisesti edustamalleni taiteenalalle. Teen populaarikulttuuria, joka on tietyllä tavalla kaupallista. Pidän sitä kuitenkin itse taiteena siinä missä kirjallisuutta tai kuvataidetta, Ismo Alanko sanoo.
 Hän oli nimityksestä yllättynyt mutta otettu.
 – Kertoo myös aika paljon yliopistosta, että se haluaa antaa arvoa tällaiselle toiminnalle.
 Itä-Suomen yliopisto mainitsi perusteluissaan Ismo Alangon hypnoottisen live-esiintymisen. Mårten Lampén / Yle
 Levymyynti ja taidot oluenpanijana perusteluissa
 Perinteisesti suomalaiset yliopistot ovat kutsuneet kunniatohtoreiksi kotimaisia yhteiskunnan ja kulttuurielämän vaikuttajia. Viime aikoina yliopistot ovat hakeneet julkisuutta myös ulkomaisten nimien avulla.
 Helsingin yliopisto mainitsi  kunniatohtorinsa Bruce Dickinsonin  ansioiksi paitsi yli 90 miljoonaa myytyä levyä, myös esimerkiksi monipuoliset taidot kirjailijana, oluenpanijana ja lentäjänä.  Lapin yliopisto puolestaan kiitti  Monacon ruhtinas Albert II:sta arktisten yliopistojen yhteistyön tukemisesta.
 Kunniatohtorin arvonimi on yliopiston korkein huomionosoitus. Laura Kosonen / Yle
 Lappeenrannan teknillinen yliopisto nimesi viime vuonna kunniatohtoriksi  Myytinmurtajat-tv-sarjan tähden  Jamie Hynemanin, sillä hän on yliopiston mielestä "yrittäjämäisesti toimiva rohkea uudisraivaaja"
 Mureneeko arvokkuus?
 Eikö akateemisen arvonimen myöntäminen kirjavilla perusteluilla murenna perinteen arvokkuutta?
 – Ei missään nimessä. Promootiolla on pitkät perinteet, mutta haluamme näyttää, että olemme myös uudistuva instituutio, sanoo promoottori  Marja-Liisa Riekkola  Helsingin yliopistosta.
 Hän oli mukana valitsemassa Bruce Dickinsonia kunniatohtoriksi. Valintaa hän perustelee Dickinsonin monitieteellisellä osaamisella ja sillä, että hevimusiikki on tärkeä kulttuurielämän laji Suomessa.
 Itä-Suomen yliopistossa ollaan samaa mieltä siitä, että rocktähti sopii kunniatohtoriksi.
 – Ihmiset, joilla ei ole akateemista taustaa, edustavat tiedettä tai taidetta käytännössä. Esimerkiksi Ismo Alangon nimitys kunniatohtoriksi liittyy myös hänen ansioihinsa runoilijana, Eeva-Stiina Tuittila Itä-Suomen yliopistosta sanoo.
 Kunniatohtoriksi vihkiminen on yliopiston korkein huomionosoitus. Se ei kuitenkaan sisällä mitään velvoitteita yliopistoa kohtaan. Ismo Alanko oli paikalla Itä-Suomen yliopiston promootioaktissa, mutta Iron Maidenin Bruce Dickinson sai Helsingissä arvonimen poissa olevana.

Yliopistot nimittävät nyt kunniatohtoreiksi rocktähtiä, kuninkaallisia ja tv-julkkiksia – Ismo Alanko sai tohtorinhatun tänään Joensuussa


Summary: Kuhertajagasellit ovat äärimmäisen harvinaisia, joten kaikista vasoista pidetään huolta erityisen tarkkaan.

Kasvitieteelliset puutarhat, eläintarhat ja luonnonpuistot

Korkesaaren kuhertajagaselleille syntyneistä vasoista yksi olisi menehtynyt, ellei sitä olisi otettu eläintenhoitajien hoiviin.
 Hoitoon otettu vasa on toinen toukokuussa syntyneistä kaksosista. Sen emo keskittyi hoitamaan ainoastaan pienempää naarasvasaa, joten eläintenhoitajat pelastivat unohdetun urosvasan.
 Emonsa hylkäämä harvinainen kuhertajagasellivasa olisi menehtynyt, elleivät Korkeasaaren eläintenhoitajat olisi ottaneet sitä hoiviinsa. Annika Sorjonen / Korkeasaari
 Sille rakennettiin gasellitalliin oma minitarha, jossa sitä ruokitaan tuttupullosta lämpimällä vuohen- ja lampaanmaidonkorvikkeella monesti päivässä.
 Poikasten hoitaan ottaminen on poikkeuksellista, sillä eläinemoja pidetään poikasten parhaina hoitajina. Nytkin hoitoon puuttuminen tehtiin suojeluasiantuntijan oheistuksesta gasellilajin harvinaisuuden vuoksi.
 Annika Sorjonen / Korkeasaari
 Hoitoon pelastettu vasa on nyt kolmen viikon ikäinen ja kirmailee reippaasti muun lauman mukana ja muiden vasojen seurassa.
 Kuhertajagaselli on erittäin harvinainen laji, jolla on Euroopan eläintarhoissa vain kaksi isoa lisääntyvää laumaa. Korkeasaaressakin tehtiin erityisvalmisteluja kuhertajagasellien vasomiskauden alkaessa. Yleisön kulkua rajattiin tämän takia gasellitarhan alueella.
 Laji on kotoisin aasialaisilta ylängöiltä. Sen luonnollinen elinalue on Kaspianmeren etelä- ja itäpuolelta Himalajan pohjoisosiin ulottuvalla alueella. Lajin kanta on harventunut maanviljelyn, karjankasvatuksen, aavikoitumisen ja laittoman metsästyksen myötä.

Erittäin harvinaiset kuhertajagasellit ovat saaneet Korkeasaaressa kolme vasaa – Emon hylkäämä vasa otettiin tuttipulloruokintaan


Summary: Tutkimusrahoitus ja palveluliiketoiminta ovat jääneet odotettua alhaisemmiksi.

Työterveyslaitos irtisanoo 26 ihmistä yt-neuvottelujensa päätteeksi. Yt-neuvotteluiden syynä oli talous- ja rahoitustilanteen heikentyminen, Työterveyslaitoksen tiedotteessa todetaan. Etenkin tutkimusrahoitus ja palveluliiketoiminta ovat jääneet odotettua alhaisemmiksi.
 Työterveyslaitoksen rahoituksesta yli puolet muodostuu ulkopuolisesta tutkimusrahoituksesta ja palveluliiketoiminnasta. Vajaa puolet rahoituksesta tulee valtion budjetista.
 Maaliskuussa alkaneiden yt-neuvotteluiden piirissä olivat kaikki Työterveyslaitoksen toiminnat ja henkilöt. Neuvottelujen alkaessa irtisanottavien määräksi arvioitiin maksimissaan 40.

Työterveyslaitos irtisanoo 26 ihmistä, syynä heikentynyt taloustilanne


Summary: Helsingin käräjäoikeus on tuominnut 28 ihmistä hetki sitten muun muassa päiväsakkoihin.

Helsingin käräjäoikeus on tuominnut 28 ihmistä pappi  Marjaana Toiviaiseen  kohdistuneesta epäasiallisesta ja halventavasta kirjoittelusta. Tuomioita tuli kunnianloukkauksista ja yhdestä laittomasta uhkauksesta.
 Oikeus langetti tuomituille eri suuruisia sakkorangaistuksia.
 Oikeuden mukaan kirjoituksissa oli muun muassa huoriteltu Toiviaista ja toivottu hänen kuolemaansa.
 Kirjoittelu liittyi maahanmuuttoon. Toiviainen on tunnettu maahanmuuttajien puolestapuhujana, ja hän on muun muassa vastustanut turvapaikanhakijoiden pakkopalautuksia.
 Kerromme lisää aiheesta.

Lähes 30 ihmistä tuomittiin pappiin kohdistuneesta epäasiallisesta ja halventavasta kirjoittelusta


Summary: Moni Yhdysvaltain osavaltio ei hyväksyisi autojen pakokaasumääräysten ja polttoaineenkulutuksen ehtojen löysentämistä.

17 maailman suurimpiin kuuluvaa autonvalmistajaa on lähettänyt Valkoiseen taloon  avoimen kirjeen , jossa ne toivovat presidentti  Donald Trumpin  vetäytyvän linjastaan höllentää autojen saastepäästöjä ja polttoainetehokkuutta koskevia säädöksiä.
 Autonvalmistajat toivovat, että Trumpin hallinto laatisi säädökset, jotka kaikki Yhdysvaltain osavaltiot - Kalifornia mukaan lukien - voisivat hyväksyä.
 Autoyhtiöt varoittavat, että jos näin ei käy, seurauksena olisi pitkä epävarmuuden ajanjakso, jolloin käytäisiin oikeudenkäyntejä ja joka tuottaisi tappioita, jotka johtaisivat autojen hinnan nousuun.
 Yhdysvaltain edellisen presidentin  Barack Obaman  kaudella maassa otettiin käyttöön autojen saastepäästöjä ja polttoaineenkulutusta koskevat standardit. Donald Trump haluaa tukea maan autoteollisuutta purkamalla sääntöjä ja sallimalla löyhemmät ympäristönormit.
 Obaman säädöksen mukaan autoyhtiöiden pitäisi päästä vuonna 2025 tasoon, jolloin niiden tuottamilla autoilla pitäisi yhdellä bensiinigallonalla voida ajaa keskimäärin vähintään 54,5 mailia. Trumpin suunnitelmista saadun ennakkotiedon mukaan maililuku pudotettaisiin 37:ään.
 Eurooppalaisilla mitoilla Obaman vaatimus tarkoittaa, että autojen keskikulutuksen tulisi olla enintään 4,4 litraa sadalla kilometrillä. Trump pudottaisi vaatimuksen 6,4:ään litraan.
 "Enemmän haittaa kuin hyötyä"
 Trumpin hallinnon on määrä julkistaa löyhennetyt standardit myöhemmin kesällä.
 Autoteollisuus pyysi jo Trumpin kauden alussa, että eräitä osia Obaman säädöksistä löysättäisiin. Teollisuuden näkemys on nyt muuttunut. Senuusi arvio on, että Trump on menossa normien purussaan liian pitkälle ja että hän tuottaa uudistuksellaan enemmän haittaa kuin hyötyä.
 Toistakymmentä Yhdysvaltain osavaltiota kannattaa tiukkoja ympäristönormeja. Kalifornia on maan suurin osavaltio ja siellä ympäristötietoisuus on hyvin vahvaa. Kalifornia onkin jo ilmoittanut, että jos ympäristösäädöksiä puretaan, asia viedään oikeuteen. Vastaava tilanne voi olla edessä yli kymmenessä osavaltiossa.
 Autoyhtiöiden mukaan kiista johtaisi siihen, että teollisuuden pitäisi valmistaa erilaisia autoja eri osavaltioille, mikä kasvattaisi kustannuksia. Tuotannossa pitäisi olla autoja, jotka täyttävät tiukemmat ympäristönormit, mutta myös halvempia autoja löyhempien normien osavaltioihin.
 Suuri ongelma tulisi siinä tilanteessa, että henkilö ostaa auton löyhien säädösten osavaltiosta käyttääkseen sitä osavaltiossa, jossa säädökset ovat tiukemmat. Seurauksena olisi hallinnollinen sekavuus ja mahdollisesti osavaltioiden välisiä korvausvaatimuksia.
 Yhtiöiden pitäisi esimerkiksi todistaa, että kaikki sen Kaliforniassa myymät autot kuluttavat keskimäärin vähemmän polttoainetta kuin Utahissa myydyt. Koska kuluttajat tällä hetkellä suosivat kookkaita, paljon polttoainetta kuluttavia autoja, yhtiöiden pitäisi silti saada kaupaksi bensapihejä autoja. Tämä voisi johtaa pienten autojen kestämättömän suuriin alennushintoihin, yhtiöt pelkäävät.
 Kirjeestä kertovat Yhdysvaltain tiedotusvälineet, muiden muassa  The New York Times - ja  Los Angeles Times  -sanomalehdet.

Autoyhtiöt: Trumpin ajamat lievennykset saastemääräyksiin aiheuttaisivat tappioita ja sekoittaisivat USA:n automarkkinat


Summary: Supertietokone on kymmenen kertaa tehokkaampi kuin Euroopan tällä hetkellä nopein supertietokone.

EU:n jäsenmaiden ja komission yhteisyritys, EuroHPC Joint Undertaking, on päättänyt sijoittaa Euroopan nopeimman supertietokoneen Kajaaniin. Kone rakennetaan CSC – Tieteen tietotekniikan keskuksen datakeskukseen, ja se valmistuu vuoden 2020 lopulla.
 – Supertietokoneen sijoittaminen Suomeen on kahdeksan Euroopan maan yhteinen ponnistus. Suomelle EuroHPC-hanke on valtava mahdollisuus, joka nostaa meidän kansallisen datanhallinnan ja laskennan osaamisen uudelle tasolle ja joka vahvistaa kilpailukykyämme myös huippututkimuksessa. Investointi nostaa suomalaisen datakeskuksen yhdeksi maailman ja Euroopan johtavista datakeskuksista, sanoo kansliapäällikkö Anita Lehikoinen opetus- ja kulttuuriministeriön tiedotteessa.
 Supertietokone luo mahdollisuuksia Suomen ja koko Euroopan tutkimukselle, teollisuudelle, osaamisen kehittämiselle, työllisyydelle ja kilpailukyvylle. Supertietokoneen uskotaan myös houkuttelevan huippuosaajia Suomeen.
 – Tavoitteenamme on kannustaa yrityksiä hyödyntämään suurteholaskentaa toiminnassaan nykyistä enemmän. Suomeen sijoitettava supertietokone nostaa suurteholaskennan näkyvyyttä, sekä tukee myös huippuosaajien houkuttelemista Suomeen, toteaa työ- ja elinkeinoministeriön kansliapäällikkö Jari Gustafsson tiedotteessa.
 Kajaanin supertietokoneeseen 200 miljoonaa euroa
 Kajaaniin tuleva yhteiseurooppalainen supertietokone on valmistuessaan nopeudeltaan noin kymmenen kertaa tehokkaampi kuin tällä hetkellä Euroopan tehokkain supertietokone. Suomen lisäksi myös Italiaan ja Espanjaan sijoitetaan samankaltaiset supertietokoneet.
 Euroopan unioni ja sen jäsenmaat käyttävät näihin hankintoihin yhteensä noin 1,4 miljardia euroa. Kajaaniin sijoitettavaan järjestelmään investoidaan noin 200 miljoonaa euroa.
 Puolet rahoituksesta tulee Euroopan unionilta ja puolet Suomen johtaman konsortion mailta. Suomen osuus rahoituksesta on 50 miljoonaa euroa. Suomi ja suomalaiset tutkijat saavat noin 24 prosenttia supertietokoneen käyttöajasta.
 CSC kertoi jo tammikuussa, että Euroopan nopeinta supertietokonetta havitellaan  Kajaaniin .
 CSC – Tieteen tietotekniikan keskus on valtion ja korkeakoulujen omistama tietotekniikan osaamiskeskus. CSC kertoi vuonna 2010 perustavansa Kajaaniin palvelinkeskuksen UPM:n paperitehtaalta tyhjäksi jääneisiin tiloihin, joista muodostui Renforsin ranta -yritysalue.
 Vuonna 2013 Kajaanin datakeskuksessa aloittivat supertietokoneen Sisu ja Taito. Myöhemmin Kajaaniin on tullut lisää supertietokoneita. Mm. joulukuussa 2018 CSC kertoi Kajaanin tulevasta Pohjoismaiden nopeimmasta  supertietokoneesta .

Suomi sai mitä halusi: Euroopan nopein supertietokone tulee Kajaaniin


Summary: Asiantuntijat ovat eri mieltä siitä ovatko käärmekuviot ihmisen tekemiä vai luonnon muovaamia.

Ranteen paksuiset lehtipuiden rungot puristavat keskellä metsää makaavan vanhan linja-auton ruostuneita kylkiä. Se on selvästi raahautunut päätepysäkilleen jo vuosikymmeniä sitten. Sen tuloreittikin on jo kasvanut täyteen puita.
 Seisomme korkealla kalliolla aivan Suomen itärajan vieressä. Paikalta avautuvat komeat näkymät. Venäjän puolelle on matkaa vain noin 50 metriä.
 Kallion laella paljaalla kivellä näyttäisi luikertelevan käärme, mutta lähempää katsottuna se paljastuukin vain käärmeen näköiseksi kuvioksi harmaassa kivessä. Näky on kuitenkin hämmästyttävän todentuntuinen.
 Kalle Purhonen / Yle
 Imatran Kiurulan kalliossa oleva käärmekuvio on yksi kolmesta käärmekuviosta Imatran ja Lappeenrannan seudulla Etelä-Karjalassa. Myös Taipalsaarella ja Joutsenossa on samankaltaiset käärmekuviot kallioissa. Ne eivät kuitenkaan ole yhtä vaikuttavan näköisiä kuin Imatran käärmekuvio.
 Imatran läheltä Joutsenosta löytyy myös käärmekuvio kalliosta. Kalle Purhonen / Yle
 Näyttää ihmisen tekemältä
 Imatran kivisessä matelijassa tuntuu näkyvän jopa taiteilijan kädenjälki.
 – Mielestäni tämä on selvästi ihmisen tekemä. Ihan tuntuu kuin tätä olisi hiottu jollain, Etelä-Karjalan arkeologian harrastajien Jatuli-yhdistyksen jäsen Jukka Hietanen sanoo silittäessään kuvion selkää.
 Hietasen mielestä käärmekuvio on selkeästi ihmisen tekemä.
 – Kuvio ja myös sitä ympäröivä kivi ovat samaa peruskalliota. Tämä ei ole muodostunut esimerkiksi jostain koholle jääneestä kvartsijuonteesta, Hietanen kuvailee.
 Kalle Purhonen / Yle
 Rajamiesten tiedossa
 Itärajaa valvovat rajamiehet ovat tienneet Imatran käärmekuviosta jo pitkään. Tavallisen ihmisen on kuitenkin vaikea päästä kuviota katsomaan, koska paikka sijaitsee rajavyöhykkeellä, jonne pääsee vain rajavyöhykeluvalla.
 Arkeologian harrastaja Jukka Hietanen sai tietää käärmekuviosta vasta noin neljä vuotta sitten eläkkeelle jääneeltä rajamiesystävältään. Miehet päättivät etsiä yhdessä salaperäisen kuvion kalliolta.
 Sitä oli kuitenkin vaikea löytää, koska kuvion päälle ehtinyt jo kertyä sammalta.
 – Kyllä siinä paljon töitä tehtiin, mutta lopulta se löytyi tämän valtavan alueen keskeltä. Mielestäni aika hieno löytö, sanoo Jukka Hietanen.
 Tutkimuksia tehty
 Asiantuntijatkin ovat tutkineet Imatran käärmekuviota. Imatran museosta kerrotaan, että kuviota on tutkittu ainakin 1970-luvun lopussa ja 1980-luvun alussa.
 – Tuolloin tutkimuksissa päädyttiin siihen, että käärmekuvio on luonnon muovaama, museoamanuenssi Kalle Pakarinen Imatran museosta kertoo.
 Etelä-Karjalan museon eläkkeellä oleva amanuenssi Jukka Luoto on tutkinut Imatran käärmekuviota 2000-luvun alussa. Myös hän katsoo kuviolla olevan luontainen selitys.
 – Ihminen ei ole sitä kaivertanut. Kuvio on muodostunut pääkivilajista poikkeavan kivilajin tekemästä juonteesta pääkivilajiin silloin, kun kivi on ollut sulaa, Luoto selittää.
 Arkeologi näkee ihmisen käden jäljen
 Käärmekuvioon paikan päällä tutustunut turkulainen arkeologi Tapani Rostedt katsoo sen sijaan, että kuvio on selvästi ihmisen tekemä. Tosin hänkin uskoo, että myös luonnolla on ollut osansa kuvion synnyssä.
 – Siinä on luultavasti ollut kalliossa luontainen halkeama tai juova, josta muinainen taiteilija on saanut inspiraation. Hän on muokannut juovaa niin, että siitä on tullut selkeämmin käärmeen näköinen, Rostedt sanoo.
 – Vaikuttaa siltä, että sitä on ensin tikattu jollain piikillä, jolloin käärmeen muoto on saatu siihen voimistuneena ja lopuksi kiveä on myös hiottu. Siitä on saatu hyvin realistisen näköinen tarhakäärmen kuvio kallioon.
 Tapani Rostedt huomauttaa, että hän ei ole yksin näkemyksensä kanssa.
 – Näytin kuvaa tästä käärmekuviosta kollegalleni, ja hän oli myös sitä mieltä, että kuvio on ihmisen tekemä.
 Norppa kallioseinämässä
 Arkeologi Tapani Rostedin mielestä käsitystä siitä, että käärmekuvion on tehnyt ihminen, tukee myös se, että hieman alempana kallioseinämässä näkyy muitakin eläinhahmoja. Kalliossa näyttäisi erottuvan norpan ja norpan poikasen eli kuutin hahmot.
 – Ne kuviot ovat muodostuneet selkeästi toisesta kivilajista. Näyttää kuitenkin siltä, että ihminen on vahvistanut niiden ääriviivoja saaden ne näyttämään vielä enemmän eläinhahmoilta, Rostedt sanoo.
 Kalle Purhonen / Yle
 Ajoitus vaikeaa
 Tapani Rostedt on tehnyt arkeologisia kaivauksia Imatran käärmekuvion lähellä Joutsenon Kuurmanpohjassa, josta on löydetty Suomen tähän mennessä varhaisimman vakituisen asuinpaikan jäänteitä. Paikalla on tutkimuksien mukaan asuttu jo noin 10 700 vuotta sitten. Tuon ajan ihmiset pystyivät työstämään kiveä. Kaivauspakalta on löytynyt kivikautisten ihmisten piikivestä ja kvartsista tekemiä esineitä.
 Rostedtin mukaan Imatran käärmekuvion sijaintipaikan korkeuden perusteella kuvio voisi olla jopa tuolta ajalta. Vesi oli tuolloin korkeammalla kuin nykyään, mutta käärmekuvion kallio oli kuitenkin veden yläpuolella.
 Rosted ei itse kuitenkaan usko, että kuvio on tehty näin kauan sitten.
 – Luulisin, että se on historialliselta ajalta eli viimeisen tuhannen vuoden ajalta, Rostedt sanoo.
 Historialliseen aikaan viittaa myös se, että Imatran käärmekuvio vaikuttaa olevan katkottu neljään osaan. Kansanperinteestä on säilynyt tietoja tällaisesta maagisesta rituaalista.
 – Käärme pilkottiin neljään osaan, ja ne osat haudattiin talon nurkkien alle tuomaan onnea ja menestystä, Tapani Rostedt kertoo.
 Käytännössä käärmekuvion tekoajankohdan määrittäminen on hyvin vaikeaa, kuten myös sen todistaminen ihmisen tekemäksi. Tarvittaisiin joitakin ihmisen jättämiä jäänteitä kuvion läheltä, joiden perusteella ajoitus voitaisiin tehdä.
 Käärmekuvion ympärillä ei ole kuitenkaan ole mitään muuta kuin puhdasta kalliota.
 – Joitain todisteita voitaisiin löytää arkeologisissa kaivauksissa kalliojyrkänteen alta, Tapani Rostedt huomauttaa.
 Käärme näkyy kalliomaalauksissa
 Suomesta on löydetty paljon kivikautisia kalliomaalauksia, joissa näkyy erilaisia eläinkuviota. Kalliomaalauksissa on myös käärmeiksi tulkittuja kuvia.
 – Kalliomaalauksissa on siksak-viivoja, jotka voidaan tulkita käärmeiksi, kalliomaalauksia tutkinut Pekka Kivikäs kertoo.
 Mielenkiintoinen käärmeaihe kalliomaalauksissa on esimerkiksi käärmeen kanssa esiintyvä koukkupolvinen ihmishahmo. Tällainen kalliomaalaus löytyy Imatran läheltä Äitsaaresta Kolmiköytisienvuorelta.
 Eläinaiheisia kalliopiirroksia eli kalliokaiverruksia ei Suomesta sen sijaan ole löytynyt. Lähimmät ovat Venäjän Karjalassa Äänisellä ja Pohjois-Norjassa. Olisikin aikamoinen sensaatio, jos Suomesta löydettäisiin kivikautinen kalliokaiverrus.

Arkeologitkin ovat ymmällään – itärajan kallioista löytyneet salaperäiset käärmekuviot ovat edelleen vailla selitystä


Summary: Oikeuden mukaan miehet kuitenkin suhtautuivat piittaamattomasti autojen alkuperään liittyvään tietoon.

Tamperelaisen autokaupan vastuuhenkilöiden syytteet törkeästä rahanpesusta on hylätty. Pirkanmaan käräjäoikeus antoi asiasta tuomion perjantaina.
 Syytettyjä epäiltiin esimerkiksi kuuden uudehkon, Saksasta tuodun, alun perin anastetun ajoneuvon maahantuonnista, vastaanottamisesta ja rekisteröinnistä suomalaiselle rekisteritunnukselle. Ajoneuvot oli anastettu syyttäjän mukaan oikeilta omistajiltaan Espanjassa toukokuun ja joulukuun välisenä aikana vuonna 2017.
 Oikeus hylkäsi kolmen miehen osalta syytteet törkeistä rahanpesurikoksista ja törkeistä petoksista. Miehet tuomittiin sen sijaan tuottamuksellista rahanpesusta. Yksi sai kuuden kuukauden ehdollisen vankeusrangaistuksen, toinen tuomittiin kolmen kuukauden ehdolliseen vankeusrangaistukseen ja kolmas yhteensä 540 euron sakkoihin. Lisäksi oikeus määräsi liiketoimintakieltoja.
 Neljännen miehen syyte törkeästä petoksesta hylättiin.
 Käräjäoikeuden mukaan teot olivat "selvästi vähäisempiä ja lievemmin paheksuttavia kuin ne teot, joista heitä on syytetty". Oikeuden mukaan syytettyjen ei ole näytetty toimineen kaikissa syytekohdissa tahallisesti.
 Oikeuden mukaan miehet kuitenkin suhtautuivat piittaamattomasti autojen alkuperään liittyvään tietoon hankkiessaan ajoneuvoja jälleenmyyntiin. Autoja oli oikeuden mukaan esimerkiksi noutamassa kielitaidoton ihminen.
 Tuomiot eivät ole lainvoimaisia eli niistä voi valittaa hovioikeuteen.
 Lue lisää:
 Espanjasta varastettuja autoja myytiin Suomessa autokaupassa: Asian käsittely oikeudessa alkoi
 Tamperelaista autokauppaa epäillään rahanpesusta: Espanjasta varastettuja autoja myytiin Suomessa

Espanjasta varastettuja autoja myytiin Suomessa: Autokaupan syytteet törkeästä rahanpesusta hylättiin


Summary: Mittari on noussut tänään  yli 30 asteen monella paikkakunnalla.

Mittari on noussut huimiin lukemiin Oulussa, jossa oli 32,2 astetta kello 13.10. Myös muun muassa Vaasassa, Porissa ja Tampereella on mitattu tänään yli 30 asteen lämpötiloja.
 Lue lisää
 Ukkonen tulee, oletko valmis? Varaudu näillä viidellä vinkillä  ukkosmyräkkään

Kesän lämpöennätys meni taas rikki – Oulussa yli 32 astetta!


Summary: Oriveden kaivos perustettiin jo vuonna 1990.

Australialainen kaivosyhtiö Dragon Mining valmistelee Oriveden kaivoksen sulkemista. Dragon Miningin kaivospäällikkö  Petteri Tanner  kertoo, että valmisteluihin on jo ryhdytty.
 – Tunnetut malmivarat Orivedellä ovat olleet ehtymässä ja kaivoksella on ollut valmisteilla siirtyminen ns. huoltotilaan. Kaivoksen syvemmistä osista on purettu varusteluja ja kaivoksen sulkemissuunnittelu on aloitettu jo keväällä. Tätä työtä jatketaan.
 Tannerin mukaan sulkemissuunnitelma jätetään aluehallintoviraston hyväksyttäväksi kuuden kuukauden kuluessa.
 Oriveden kaivos  on Suomen vanhin toiminnassa oleva kultakaivos. Se perustettiin jo vuonna 1990, ja sillä on ollut monta omistajaa. Geologian tutkimuskeskuksen mukaan kaivos on tuottanut yhteensä noin 17 000 kiloa kultaa.
 Kaivos toimi vanhalla luvalla. Torstaina  korkein hallinto-oikeus  hylkäsi lopullisesti kaivosyhtiön valituksen.
 Aiemmin sekä Vaasan hallinto-oikeus että aluehallintovirasto hylkäsivät kaivosyhtiön ympäristölupahakemuksen ja totesivat, että Oriveden kultakaivoksen toiminta on aiheuttanut merkittävää vesistöjen pilaantumista.
 Esimerkiksi Ala-Jalkajärven kalasto ja rapukanta on tuhoutunut.
 Rikostutkinta on kesken
 Oriveden kaivos ehti tyhjentyä tiedossa olevista malmivaroista ennen kuin oikeuskäsittely päättyi.
 Oriveden kaivoksen omistaja Dragon Mining ilmoitti jo keväällä Hongkongin pörssissä, että tuotanto on kaavailtu keskeytettäväksi. Kaivosyhtiö kertoi huhtikuussa, että Oriveden kaivoksen tiedossa olevat malmivarat on lähes tyhjennetty.
 Viime syksynä Oriveden kaivoksen sisältä löytyi salainen kaatopaikka. Kaivostunnelissa oli ensimmäisten kuvausten mukaan öljytynnyreitä, räjähdelaatikoita, muovia ja metallia.
 Dragon Miningia epäillään törkeästä ympäristön turmelemisesta, ja se joutuu kärsimään myös edeltäjänsä toimista ja puhdistamaan kaatopaikkaa. Poliisi jatkaa tapauksen tutkintaa.
 Dragon Miningin mukaan korkeimman hallinto-oikeuden päätöksellä ei ole vaikutusta yhtiön muihin kaivoksiin.
 – Malminlouhinta jatkuu suunnitellusti yhtiön muilla kaivoksilla Valkeakoskella ja Huittisissa sekä malmien rikastaminen Vammalan rikastamolla. Päätöksellä ei ole vaikutusta yhtiön tuotantosuunnitelmiin, Petteri Tanner sanoo.
  Lue lisää:
 Kaivosyhtiö jatkaa kullan kaivamista ja malminetsintää Orivedellä, vaikka sen lupahakemus hylättiin jo vuosia sitten – syynä valitukset, joita voidaan käsitellä vielä pitkään
 Korkein hallinto-oikeus: Dragon Mining joutuu sulkemaan Oriveden kaivoksen
 Dragon Mining pani yllättäen kohutun kultakaivoksen tauolle Suomessa – uutinen paljastui Hongkongin pörssin kautta

Dragon Mining on alkanut sulkea Suomen vanhinta kultakaivosta – kaivos ehti ehtyä ennen kuin kielto oikeudesta tuli


Summary: Uhri ja tekijä ovat pitäneet yhteyttä viestipalveluissa. Teot ovat tapahtuneet yksityisasunnossa viime elokuussa.

Oulun käräjäoikeus on antanut neljännen tuomion laajassa seksuaalirikoskokonaisuudessa.
 Oikeus tuomitsi29-vuotiaan  Javad Mirzadin  kolmen vuoden ja neljän kuukauden vankeustuomion törkeästä lapsen seksuaalisesta hyväksikäytöstä.
 Kyse on seksuaalirikoskokonaisuudesta, jossa saman 13-vuotiaan tytön epäillään joutuneen kahdeksan ulkomaalaistaustaisen miehen uhriksi viime vuoden kesäkuun ja lokakuun välisenä aikana.
 Kerromme kohta lisää.

Oulun laajasta seksuaalirikosvyyhdistä  neljäs tuomio: yli kolme vuotta vankeutta 13-vuotiaan lapsen törkeästä seksuaalisesta hyväksikäytöstä


Summary: Hovioikeus ei muuttanut Satakunnan käräjäoikeuden langettamaa ehdotonta vankeustuomiota.

Vaasan hovioikeus on pitänyt voimassa Siikaisten kunnanvaltuuston entisen puheenjohtajan Matti Tervakankaan (sd.) raiskauksesta saaman  kahden vuoden ehdottoman vankeustuomion.
 Tervakangas vaati hovioikeudessa muun muassa syytteen hylkäämistä ja kaikista vahingonkorvauksista vapauttamista. Toissijaisesti hän vaati vankeustuomion muuttamista ehdolliseksi. Hovioikeus ei kuitenkaan nähnyt syytä muuttaa käräjäoikeuden tuomiota.
 Vetäytyi luottamustoimistaan
 Käräjäoikeuden tuomion mukaan Tervakangas raiskasi uhrinsa väkivaltaa käyttäen kahdesti marraskuussa 2017. Osa oikeudenkäynnin aineistosta määrättiin salaiseksi 60 vuodeksi.
 Tervakangas vetäytyi kunnallisista luottamustoimistaan rikostutkinnan alettua, ja Satakunnan pelastuslaitos pidätti hänet aluepalomestarin virasta.

Satakuntalaisen kuntapoliitikon raiskaustuomio pysyi hovioikeudessa


Summary: Tyttö painui veden alle uimarannalla.

13-vuotias tyttö on kuollut hukkumisesta saamiinsa vammoihin. Tyttö oli kahden muun tytön kanssa torstaina illalla Punkalaitumella uimarannalla. Hän painui veden alle.
 Onnettomuus sattui Emman lammella torstaina illalla ennen kahdeksaa.
 13-vuotias saatiin ylös vedestä ja hänet elvytettiin ja vietiin lääkärihelikopterilla Turun yliopistolliseen keskussairaalaan. Hän menehtyi sairaalassa hukkumisesta saamiinsa vammoihin.
 Poliisi ei epäile asiassa rikosta, vaan jatkaa tutkintaa kuolinsyyntutkintana.

13-vuotias tyttö painui veden alle Punkalaitumella ja menehtyi saamiinsa vammoihin


Summary: Vielä ei ole tiedossa, mistä räjähdys aiheutui, mutta valokuvien perusteella tuhot rakennusten julkisivuissa ovat suuret.

Räjähdys on aiheuttanut suuria vaurioita kerrostaloihin eteläisen Ruotsin Linköpingissä. Perjantaiaamuna sattunut räjähdys on valokuvien perusteella aiheuttanut suuria tuhoja ainakin kahden asuinrakennuksen julkisivuissa. Esimerkiksi useat parvekkeet ovat osin tuhoutuneet.
 Suuri määrä ikkunoita on särkynyt lähialueilla. Toistaiseksi ei ole tiedossa, mikä räjähdyksen aiheutti.  Ruotsin television SVT:n  haastatteleman poliisin tiedottajan  Björn Öbergin  mukaan on vielä liian aikaista spekuloida räjähdyksen syytä.
 Aftonbladetin  haastattelema  Pontus Johansson  kertoo olleensa räjähdyksen sattuessa suihkussa.
 – Koko talo tärisi. Se jyrisi kuin ukkonen, Johansson kuvailee.
 Aftonbladetin mukaan paikalle on lähetetty ainakin parikymmentä ambulanssia.  Expressen-lehden  mukaan useita ihmisiä on viety sairaalahoitoon.

Räjähdys aiheutti tuhoja kerrostaloissa Ruotsin Linköpingissä


Summary: Kolibreille omat cocktailit, raatoja kotkille ja kampanjointia tuiskussa mehiläisten puolesta. Hyväntekijät auttavat eläimiä ympäri maailman.

Kaikki kärsivät ja maailma loppuu. Uutiset maapallon tilasta ovat usein huonoja, huolestuttavia tai jopa pelottavia. Toivoa ei silti ole syytä heittää, päinvastoin. Halutessaan ihminen on myös hyvin aikaansaava tyyppi.
 Kasasimme perjantain iloksi kolme esimerkkiä ihmisen teoista eläinlajien hyväksi.
 Kurkataan ensiksi Yhdysvaltain itärannikolle, jossa kirjeenvaihtajamme  Paula Vilén  tapasi lintuparatiisin rakentaneen naisen.
 1. Grethe Winther tietää, miten sekoitetaan kolibrin herkkujuoma – lintuystävällinen piha tarjoaa pesäpönttöjä ja ruokaa"
 Grethe Wintherin  koti on aivan Washingtonin lentokentän kupeessa, mutta kesäisenä aamupäivänä hänen vehreässä pihapuutarhassaan kuuluu lentomelun sijaan korvia huumaava linnunlaulu.
 Norjalaissyntyinen Winther on tehnyt pihastaan pikkulintujen paratiisin. Pihamaalla on kymmenkunta juomapaikkaa ja toinen mokoma linnunpönttöjä.
 Norjalaissyntyinen Grethe Winther kotipihallaan. Winther on tehnyt puutarhastaan lintujen paratiisin. Pihalla vieraileville kolibreille hän tekee oman juomansa sokerista, joka sulatetaan kiehuvaan veteen ja jäähtyneenä kaadetaan erityiseen juoma-automaattiin. Nina Svahn
 – Kun asumme näin ihanassa paikassa, meidän tehtävämme on auttaa. Pidän näitä lintuja osana kotiamme, Winther kertoo vehreällä, metsään rajoittuvalla pihallaan.
 Pikkulinnuilla on Wintherin pihamaalla niin hyvät oltavat, että se on sertifioitu luonnoneläinten viralliseksi habitaatiksi eli elinympäristöksi.
 Yhdysvaltain suurin luonnonsuojelujärjestö, The National Wildlife Federation, myöntää  tavallisten ihmisten pihoille tunnustuksen , jos ne täyttävät ruoan, juoman, suojan ja pesäpaikkojen suhteen tietyt vaatimukset.
 Grethe Wintherin pihapöntöissä pesii muun muassa varpuslintuihin kuuluva  hohtosinikka  (Eastern Bluebird,  Sialia sialis ). Se oli 1900-luvun puolivälissä vaarassa kuolla sukupuuttoon hakkuiden ja ympäristömyrkkyjen vuoksi, mutta Wintherin kaltaisten tavallisten yhdysvaltalaisten pihoilleen laittamien pönttöjen ansiosta kanta saatiin elvytettyä.
 Punakardinaalit  lennähtelevät syömässä jyviä ja siemeniä Wintherin talon päädyssä olevalta kahdelta isolta ruokinta-automaatilta.
 Pihan odotetuimmalle vieraalle Winther valmistaa oman cocktailin. Hän sekoittaa siihen kolmasosan sokeria ja kaksi kolmasosaa kiehuvaa vettä.
 Makea nektari jäähdytetään ja kaadetaan leipälautasen kokoiseen kannelliseen muoviastiaan. Punaisessa kannessa on neljä pikkuisen nokan mentävää reikää.
 Kattaus on maailman pienimmille linnuille, kolibreille – tarkkaan ottaen rubiinikurkkukolibreille. Pikkiriikkinen lintu painaa vain muutaman gramman.
 Wintherille ja hänen miehelleen on ilon päivä, kun kolibrit palaavat keväällä, yleensä huhtikuussa, talvimuuttomatkaltaan Meksikosta.
 – Ne ovat uskomattoman upeita lintuja. Kun niitä saa pihalleen yhden, niitä haluaa lisää."
 2. Eläinlääkäri tulistui mehiläisten puolesta niin, että kampanjoi läpi tuulen ja tuiskun
 Agnes Becker kampanjoi pölyttäjien puolesta Saksassa. Uwe Tautenhahn
 Vaikuttaa voi tietysti myös poliittisesti. Saksassa kirjeenvaihtajamme  Dan Ekholm  tapasi naisen, joka sai aikaan kokonaisen uuden lain.
 – Kun tapaamme ,  Agnes Becker  nuuskuttelee yrttejä kauppapuutarhassa Straubingin pikkukaupungissa Baijerissa. Hän tutkii yrtit tarkkaan ennen kuin valitsee komeimmat.
 Becker on 38-vuotias eläinlääkäri ja tulisielu, joka on huolestunut hyönteisten joukkokuolemista. Ennen kaikkea hän murehtii pölyttäjien, kuten villimehiläisten, kuolemia.
 Lajikato on ollut huimaa Etelä-Saksan Baijerissa. Hyönteisten määrä on vähentynyt, ja monet hyönteislajit ovat kuolleet sukupuuttoon.
 Becker päätti toimia. Viime talvena hän käynnisti kansalaisaloitteen "Rettet die Bienen" eli pelastakaa mehiläiset. Aloitteessa vaaditaan, että torjunta-aineiden käyttöä pitää vähentää, luomuviljelyn osuutta nostaa ja kukkaniittyjen määrää lisätä.
 Baijerin mehiläisiä yritetään suojella uudella lailla.   Uwe Tautenhahn
 Tehtävä ei ollut  ihan pieni, sillä Baijerissa kansalaisaloitteita menee harvoin läpi.
 Allekirjoituksia ei myöskään kerätä netissä, vaan jokainen allekirjoittaja joutuu käymään kaupungintalolla, ja vieläpä virka-aikaan. Kasaan piti saada miljoona allekirjoitusta kahdessa viikossa – keskellä talvea.
 – Sisäministeriö antoi meille pienen lahjan, koska keruu järjestettiin talvella, kun Baijerissa on kylmää, sataa lunta ja on muutenkin ikävä, Becker sanoo sarkastisesti.
 Silti ihmiset jonottivat helmikuisessa räntäsateessa, tuulessa ja tuiskeessa mehiläisten pelastamiseksi. Münchenin raatihuoneen edessä oli jopa satoja metrejä pitkä jono.
 Aloitteen allekirjoitti lopulta 1,74 miljoonaa ihmistä eli 18,4 prosenttia Baijerin äänioikeutetuista.
 Toukokuun alussa Baijerin osavaltiohallitus hyväksyi aloitteen, ja nyt siitä tulee laki.
 Seuraavaksi Becker haluaa pelastaa mehiläisiä koko Euroopassa. Hän on mukana keräämässä nimiä  eurooppalaisen kansalaisaloitteeseen . Siihen tarvitaan miljoona allekirjoitusta ainakin seitsemästä maasta, jotta EU käsittelisi asian.
 3. Suomessa vapaaehtoiset raahasivat merikotkille sianruhoja, ettei niiden tarvitse muuttaa
 Vuosikymmenten suojelutyö on saanut merikotkakannat elpymään Suomessa. Tämä yksilö on kuvattu vuonna 2016. Juha Metso / AOP
 Kuten Saksan  esimerkkikin osoittaa, joukossa todella on voimaa. Töitä saatetaan toki tarvita vuosikymmeniä, mutta lopputulos voi olla erittäin hyvä. Kysykää vaikka täältä kotimaasta tutulta merikotkalta.
 1970-luvulla Itämeri ja sen kalat olivat niin myrkkyjen kyllästämiä, että uljaat merikotkat olivat hätää kärsimässä.
 Ruokaan kulkeutuneet myrkyt vaikuttivat lintulajiin äkkipäätään erikoiselta tuntuvalla tavalla: ne heikensivät lintujen munien kuoria niin, että munat eivät kestäneet hautomista.
 Kun merikotkan ( Haliaeetus albicilla)  suojelu alkoi vuonna 1972, kotkille syntyi poikasia viisi kappaletta vuodessa, kertoo WWF:n suojelupäällikkö  Jari Luukkonen . Pitkään poikasluku pysyi alle kymmenessä, mutta vähitellen kanta elpyi niin, että viime vuonna poikasia oli Suomen alueella jo noin 450.
 Tilanne on niin hyvä, että tuoreimmalla  Suomen uhanalaisten lajien punaisella listalla  merikotkasta ei enää kanneta huolta. Se on vaihtunut uhanalaisesta lajista elinvoimaiseksi.
 Yksi tärkeä tekijä  suojelussa olivat lukuisat vapaaehtoiset ihmiset, jotka aikoinaan järjestivät linnuille esimerkiksi talviruokintaa.
 Yksi kunnianhimoinen suojelija  esimerkiksi kiskoi rättisitikastaan takapenkin irti, pakkasi tilalle kuolleita sikoja ja ajoi niitä merijäälle kotkien löydettäväksi. Näin merikotkien ei tarvinnut muuttaa talviaikaan Etelä-Itämerelle, jossa myrkkytilanne oli vieä pahempi, Luukkonen kertoo.
 Toki merikotkaa ei suojeltu pelkillä ruhoilla. Kannan elpymiseen ovat vaikuttaneet esimerkiksi pesimisalueiden suojelu ja muut tärkeät poliittiset päätökset, kuten DDT- ja PCB-ympäristömyrkkyjen kieltäminen.
 + Tahdotko auttaa?
 Haluatko kesän tullen auttaa eläimiä kotona tai mökillä?
 Luukkanen muistuttaa suomalaisia metsänomistajia siitä, että he voivat metsänhoidolla auttaa monia lajeja. Vaikka ei olisi varsinainen metsänomistaja, monella suomalaisella on mökkimetsää.
 – Esimerkiksi ei siivoa sitä metsää ihan putipuhtaaksi lahopuusta, vaan jättää sinne eri puulajeja. Monille metsä- ja lintulajeille lahopuun jättäminen on todella tärkeä teko, Luukkanen antaa esimerkin vaikuttamisesta.
 Jos tästäkin kesästä sattuisi tulemaan helteinen ja kuiva eikä kotipihan lähellä ole luontaisia juomapaikkoja, voi pihapiirin linnuille, siileille, oraville ja muille janoisille pieneläimille  laittaa matalan vesiastian.
 Kiinnostuitko?
 Jos haluat tutkia uhanalaisia eläimiä, Kansainvälisen luonnonsuojeluliiton  IUCN:n uhanalaisten lajien punaiselta listalta  voi etsiä tietoa eri lajeista.
 Kerro tämän jutun kommenttipalstalla kokemuksistasi luonnonvaraisten eläinten auttamisesta. Kommenttipalsta on avoinna keskustelulle kello 20 asti.
 Lue lisää:
 Viime keväänä Ulos luontoon -sarjassa autettiin luontoa – oliko siitä mitään hyötyä?

Hyviä uutisia: Ihminen voi olla luonnolle sika, mutta kekseliäät vapaaehtoiset ovat onnistuneet suojelemaan monia eläinlajeja


Summary: Myös Lappeenrannan kaupunki voi tulevaisuudessa joutua ohjaamaan jätevedet Saimaaseen. Se on herättänyt huolta ja vastustusta.

Puhdistettu jätevesi on Lappeenrannassa virrannut vuosikymmeniä Rakkolanjokeen. Sieltä vesi jatkaa Haapajärveen ja laskee Viipurinlahteen Venäjälle.
 Nyt käsillä on sen aikakauden loppu, kun Vaasan hallinto-oikeus kumosi Hyväristönmäen uuden vedenpuhdistuslaitoksen ympäristöluvan. Puhdistettua jätevettä ei saa jatkossa johtaa Rakkolanjokeen. Päätös on hämmästyttänyt Lappeenrannassa, sillä muita vaihtoehtoja on vähän.
 Vanha Toikansuon jätevedenpuhdistamo on tiensä päässä, mutta sai armonaikaa vuoteen 2025 uuden ympäristöluvan myötä. Myös siellä puhdistetut vedet johdetaan Rakkolanjokeen.
 Saimaa on suomalaisille kansallisaarre, jonka hyvinvointiin suhtaudutaan vakavasti. Silva Laakso / Yle
 — Purkuvesistön vaihtoehdoksi jää tämän päätöksen johdosta Saimaa, toteaa Lappeenrannan Energian toimitusjohtaja  Reijo Kolehmainen .
 Kaupunki ei vielä ole päättänyt, aikooko se hakea valituslupaa oikeuden päätökselle. Tällä hetkellä Saimaa vaikuttaa todennäköiseltä vaihtoehdolta purkuvesille, mutta mitään varmuutta asiaan ei vielä ole.
 Vaihtoehtona Saimaa ei ole herättänyt ihastusta.
 Jätevettä johdetaan jo Saimaaseen
 Toikansuon jätevedenpuhdistamo on rakennettu vuonna 1975. Vaikka puhdistustulos on aikanaan ollut hyvä, ei se enää vastaa nykyisiä vaatimuksia. Lappeenrannan kaupungin mukaan uuden vedenpuhdistamon rakentaminen on välttämätöntä. Ennen uuden puhdistamon avajaisia joudutaan vanhaakin saneeraamaan, jotta sen kanssa pärjätään tulevat vuodet.
 Hanke on kuitenkin ollut vastatuulessa. Hallinto-oikeus hylkäsi uuden puhdistamon asemakaavan Hyväristönmäellä. Seuraavaksi kaatui ympäristölupa Vaasan hallinto-oikeudessa. Valituksia on tullut sekä uuden puhdistamon sijainnista että jätevesien purkupaikoista.
 Viimeisimpänä vastustuslistalle on noussut purkuvesien johtaminen Saimaaseen. Verkossa kerätään jo nimiä adressiin, jolla tätä vaihtoehtoa vastustetaan.
 Saimaata jäteveden purkupaikkana on vastutettu adressin muodossa.  Silva Laakso / Yle
 — Vaadimme, että kansallisaarteemme Saimaa ei saa olla Lappeenrannan kaupungin jätevesien purkupaikka, adressissa perustellaan.
 Koskematon Saimaa ei ole nytkään. Puhdistettuja jätevesiä sinne johtavat metsäteollisuus ja kaupungeista muun muassa Kuopio, Mikkeli ja Savonlinna.
 — Metsäteollisuuden osalta se näkyy muun muassa värimuutoksina ja rehevöitymisenä. Yhdyskuntavesien ravinnetaso saadaan aika pieneksi ja vaikutus jää todella vähäiseksi, jos vesimäärä on suuri siinä ympärillä. Mielikuva on ehkä ikävämpi kuin mitä se todellisuudessa tulee olemaan, Lappeenrannan seudun ympäristötoimen ympäristöjohtaja  Ilkka Räsänen  sanoo.
 Vedenlaatu selkävesillä erinomainen
 Saimaasta puhuttaessa on muistettava, että kyse on Suomen suurimmasta järvestä. Saimaan pinta-ala on noin 4 400 neliökilometriä. Ei siis ole olemassa yhtä totuutta. Alueellista vaihtelua tapahtuu.
 Hyvä uutinen on, että Saimaan vedenlaatu ei ole kriisitilassa. Yleisesti selkävesillä vedenlaatu on hyvä. Ravinnepitoisuudet ovat varsin pienet ja vesi on kirkasta.
 — Kun liikutaan selkävesiltä poispäin, vedenlaatu voi muuttua kunkin alueen erikoisominaisuuksien mukaan riippuen lähivaluma-alueesta ja siitä, onko pistekuormitusta ja miten vesi pääsee vaihtumaan, kuvailee limnologi  Mikael Kraft  Saimaan Vesi- ja Ympäristötutkimuksesta.
 Yleisesti ottaen Saimaan vedenlaatu on hyvä.  Silva Laakso / Yle
 Pistekuormitus tarkoittaa juuri niitä paikkoja, joihin johdetaan jätevettä jostain muualta. Jos Lappeenranta lisää oman kuormansa Saimaaseen, voi sillä olla paikallisia vaikutuksia.
 — Selkävesien pitoisuuksiin sillä tuskin on hirveän suurta vaikutusta. Se riippuu laimentumisolosuhteista, eli siitä minne purkupaikka tullaan sijoittamaan. Purkuputkien lähettyvillä voi olla rehevöitymisvaikutuksia, paikasta riippuen, Kraft sanoo.
 Lappeenrannan tapauksessa purkupaikka saattaa olla Pappilansalmen ja Joutsenon välisellä alueella Kraft arvioi, että Pappilansalmessa laimentumisolosuhteet ovat heikommat kuin Joutsenossa.
 — Jos purkuvesi laimenee pieneen vesimäärään, rehevöitymisvaikutus on suurempi kuin jos se suht nopeasti pääsee selkävesien tilavuuksiin laimenemaan.
 Jätevesi on puhdistuu
 Toikansuon jätevedenpuhdistamolla käsitellään jätevedet Lappeenrannan, Lemin ja Taipalsaaren alueilta. Jätevettä puhdistetaan lähes kuusi miljoonaa kuutiota vuodessa.
 — Jätevesi sisältää partikkeleita, vessapaperia ja muitakin kiinteitä asioita. Puhdistaessa ne, ravinteet ja taudinaiheuttajat, mikromuovit ja lääkeaineet poistetaan, ympäristöjohtaja Ilkka Räsänen kuvailee
 Puhdistustaso voi vaihdella puhdistamosta riippuen, Räsänen muistuttaa. Toikansuon vanhan puhdistamo ei esimerkiksi ei poista kaikkia taudinauheuttajia, koska hygienisointia ei ole.
 Jäteveden puhdistustaso paranee uudella teknologialla. Yli 40 vuotta vanha puhdistamo ei pääse nykyisin vaadittuihin tuloksiin.  Silva Laakso / Yle
 Jätevedessä voi lisäksi olla mukana esimerkiksi raskasmetalleja, torjunta-aineita, ja palonestoaineita. Jäteveden laadun merkittävimmät ilmaisijat ovat sen sisältämä ravinteiden määrä. Toikansuon puhdistamo poistaa happea kuluttavan orgaanisen aineen ja fosforin yli 94-prosenttisesti ja typen noin 60-prosenttisesti. Tulevaisuudessa rakennettava uusi vedenpuhdistamo nostaisi lukuja jonkin verran.
 — Esimerkiksi rehevöitymisen minimiravinteena pidetyn fosforin osalta vesistökuormitus nykyisellä puhdistamolla on alle 10 kiloa vuorokaudessa ja uudella puhdistamolla päästäisiin alle 2 kiloon vuorokaudessa. Jätevedet hygienisoitaisiin aiempaa tehokkaammalla menetelmällä myös ympäri vuoden, kertoo Lappeenrannan Lämpövoiman vesi- ja ympäristöpäällikkö  Riitta Moisio .
 Uuden jätevedenpuhdistamon vastaavaa teknologiaa olisi mahdollista soveltaa myös vanhoihin puhdistamoihin mittavilla saneerauksilla. Teknisesti se olisi kuitenkin hyvin vaikea toteuttaa, joten uuden puhdistamon rakentamista pidetään parempana vaihtoehtona.
 Saimaaseen saaminenkin urakka
 Jos vesi tulevaisuudessa johdetaan Saimaaseen, on sekin oma projektinsa. Ensimmäiseksi on tiedettävä, missä vedenpuhdistamo tulee olemaan. Jos Hyväristönmäki ei toteudu, voi paikkoja olla Toikansuolla, nykyisen puhdistamon vieressä tai Kukkuroinmäellä.
 Suunnitelmia on kuitenkin tehty niin, että purkuvesi kulkisi Rakkolanjokeen. Saimaaseen johtaminen vaatisi uusien putkien rakentamista läpi Lappeenrannan.
 — Siirtoviemärin ja siihen liittyvien pumppaamoiden ja laitteiden yksityiskohtaisempi suunnittelu ja asennustyöt olisivat kaikkineen useampivuotinen hanke, Moisio kertoo.
 Se vaatii lisää suunnittelua ja maastotutkimuksia. Väylä pyritään sijoittamaan tiestön tai aukeiden reuna-alueille. Haasteena on tilan löytäminen rakennetuilla alueilla mahdollisesti useammille rinnakkaisille putkille.
 Jos jätevesi jatkossa päätyy Saimaaseen, se tuo muutoksia myös Rakkolanjoelle. Silva Laakso / Yle
 Jos Vaasan hallinto-oikeuden päätös jää voimaan, se tarkoittaa Rakkolanjoelle erilaista tulevaisuutta. Vaikka jäteveden johtaminen jokeen lopetettaisiin, joen tilanne ei automaattisesti parane. Jätevesien poisjääminen vaikuttaa positiivisesti, mutta virtauksen väheneminen voi jopa pahentaa tilannetta.
 — Samalla poistuu suuri määrä vettä, 15 000 kuutiota vuorokaudessa, jolloin virtaama vähenee ja vesistön vedenlaatu uhkaa heiketä, ympäristöjohtaja Räsänen kertoo.
 Kraft sanoo samaa. Rehevöityneet vesistöt voisivat kaivata myös elvyttäviä toimenpiteitä. Sellaisiin ryhdyttiinkin vuonna 2013, kun Haapajärveä kuivatettiin. Lopputulos ei kuitenkaan ollut kovin onnistunut.
 — Se ei ollut kovin hyvä ajankohta, kun toiminta ei muuttunut sen jälkeen, Kraft sanoo.
 Suomen puhtainta jätevettä
 Saimaasta vesi virtaa Vuokseen, jossa vedenlaatu on varsin hyvä. Ympäristövaikutusten arviointiraportin näkemys on, että jätevesien laskeminen Vuokseen olisi ympäristön kannalta paras vaihtoehto. Kraft on samaa mieltä.
 — Mielestäni olisi järkevämpää, jos jätevedet johdettaisiin suoraan Vuokseen, jossa virtausta on enemmän.
 Myös tämä vaihtoehto on torpattu, tällä kertaa Venäjän toimesta. Rajakaupunki Svetogorski ottaa raakavetensä Vuoksesta ja jätevesien purkupaikka Vuoksessa olisi liian lähellä vedenoton suojavyöhykettä.
 Saimaaseen johdetaan jätevesiä myös useasta muusta kaupungista. Silva Laakso / Yle
 Kraft sanoo, että yleisesti vesistön tilaa voidaan parantaa ajan tasalla olevalla puhdistustekniikalla, joka tuo parempia tuloksia. Siihen vaatimukseen uusi vedenpuhdistamo vastaa, sillä suunnitelman pohjana on käytetty Rakkolanjoen vesimääriä.
 Saimaalla on siis vielä huomattavasti paremmat mahdollisuudet selvitä jätevesien kanssa.
 — Uuden puhdistamon vesi on lähtökohtaisesti Suomen puhtainta puhdistettua jätevettä. Sellaista ei Suomessa ole vielä rakennettu eikä toteutettu. Siinä olisi myös hygienisointi eli taudinaiheuttajia ei pitäisi päästä vesistöön, ympäristöjohtaja Ilkka Räsänen toteaa.

Moni kaupunki johtaa jätevetensä Suomen suurimpaan järveen – selvitimme, miten se vaikuttaa Saimaan veteen


Summary: Usea kunta sai moitteita europarlamenttivaalien äänestysjärjestelyistä esteettömän kulun osalta.

Eduskunnan oikeusasiamies  kritisoi useaa kuntaa  europarlamenttivaalien äänestysjärjestelyistä.
 Eduskunnan oikeusasiamiehen kanslian virkamiehet tekivät yllätystarkastuksia kahdeksaan eri kuntaan tai kaupunkiin Etelä-Suomessa. Virkamiehistä toinen liikkui pyörätuolilla.
 Lähes kaikilla äänestyspaikoilla oli puutteita äänestystilan tai sinne johtavan reitin esteettömyydessä. Tarkastuksella havaittiin myös, että esteettömien äänestyskoppien- tai paikkojen puute saattoi vaarantaa vaalisalaisuuden säilymistä.
 – Oli korkeita ritilöitä, portaita tai kynnyksiä, jotka saattavat vaikeuttaa äänestyspaikalle pääsyä, kuvailee vanhempi oikeusasiamiehensihteeri  Juha-Pekka Konttinen .
 Oikeusasiamies päätti selvittää vielä omana aloitteenaan neljän kunnan vaalijärjestelyissä havaitut puutteet esteettömyydessä ja vammaisten henkilöiden vaalisalaisuuden turvaamisessa.
 Esimerkiksi Varsinais-Suomen Somerolla äänestyspaikassa liikuntaesteisille äänestäjille tarjottiin äänestyspaikaksi tavallista äänestyskoppia, jonka sisälle siirrettiin koulupulpetti.
 – Tällainen järjestely ei täytä vaalisalaisuuden turvaamista, Konttinen sanoo.
 Asiasta pyydetään vielä Someron kaupungilta ja keksusvaalilautakunnalta selvitystä.
 – Tilanteen lainvastaisuutta ei tutkita, vaan pyydämme nyt lähiaikoina Somerolta ja sen keskusvaalilautakunnalta selvitystä, Konttinen sanoo.
 Forssassa taas kritiikkiä sai äänestyskoppien sijoittelu niin, että äänestyskopin takana vessassa käyvä saattoi nähdä äänestyskopissa olevan äänestämislapun.
 Tammelassa tarkastettu äänestyspaikka sai tarkastajilta voimakasta kritiikkiä niin portaiden kuin pyörätuolilla liikkuvien äänestysmahdollisuuksista. Tammelassa inva-äänestys oli toteutettu siirtämällä äänestysalue koulun keittiöön ja siellä äänestystapahtui tarjoiluvaunun varassa.
 – Pöydän ääreen ei päässyt pyörätuolilla, koska tarjoiluvaunu ei ollut alhaalta avonainen. Esteettömyyden kannalta ongelmallista oli myös se, että tarjoiluvaunu oli sijoitettu aivan roskakorin ja lavuaarin viereen, tarkastuksessa todetaan.
 Lue lisää:
 Sunnuntaisuomalainen: Oikeusasiamies tarkastaa pistokokein vaalipaikkojen esteettömyyttä

Eduskunnan oikeusasiamieheltä yllätystarkastuksia eurovaalien äänestyspaikoille – esteettömyydessä vakavia puutteita


Summary: Ilmastonmuutoksen vastainen työ on myös toimintaa ihmisoikeuksien puolesta.

Ihmisoikeusjärjestö Amnesty International palkitsee 16-vuotiaan ruotsalaisen  Greta Thunbergin  korkeimmalla kunnianosoituksellaan.
 Thunbergille ja hänen ansiostaan maailmanlaajuiseksi kasvanut Fridays for Future -liike saavat Amnestyn Ambassador of Conscience [Omantunnonlähettiläs] -palkinnon.
 – Kunnianosoitus myönnetään ihmisille, jotka ovat osoittaneet ainutlaatuista johtajuutta ja rohkeutta työskennellessään ihmisoikeuksien puolesta. En voisi kuvitella parempaa vastaanottajaa palkinnolle kuin Greta Thunberg ja Fridays for Future -ilmastolakkoliikke, totesi Amnesty Internationalin pääsihteeri  Kumi Naidoo .
 Thunberg alkoi viime vuoden elokuussa osoittaa mieltään Ruotsin valtiopäivätalon edessa joka perjantai. Hän sanoi osoittavansa mieltään siihen asti, kunnes Ruotsin hallitus ryhtyy todellisiin toimiin ilmastonmuutoksen estämiseksi.
 Fridays fos Future liike kasvoi nopeasti. Sen mielenosoituksia on ollut yli sadassa maassa. 24. toukokuuta tapahtumaan osallistui yli miljoona ihmistä eri puolilla maailmaa. Liike on aktivoinut erityisesti nuoria toimimaan ilmaston ja ympäristön puolesta.
 Amnesty toteaa, että ilmastonmuutoksen torjunta on mitä suurimmassa määrin myös työtä ihmisoikeuksien puolesta. Ilmaston lämpeneminen vaikuttaa erityisesti eteläisellä pallonpuoliskolla, missä asuvat ihmiset ovat kaikkein vähiten syyllisiä ilmastonmuutokseen.

Nuori ilmastoaktivisti Greta Thunberg saa Amnestyn korkeimman kunniamerkin


Summary: Maailmantalouden epävarmuus heijastuu myös metsäteollisuustuotteisiin.

Metsien hakkuut ovat Luonnonvarakeskuksen (Luke) mukaan kääntyneet laskuun. Luke arvioi, että syynä on maailmantalouden kasvun hidastuminen ja epävarmuuden lisääntyminen, joka vaimentaa metsäteollisuustuotteiden kysyntää.
 Metsäteollisuus kertoo puolestaan, että puuta on alkuvuonna ostettu vuoden takaista vähemmän. Sellutehtaille menevää kuitupuuta on ostettu tammi–toukokuussa 10 prosenttia vähemmän kuin vuosi sitten. Sahoille menevää tukkia on hankittu 27 prosenttia vuoden takaista vähemmän.
 Luke ennustaa, että teollisuuspuiden hakkuut supistuvat tänä vuonna viisi prosenttia 65 miljoonaan kuutiometriin. Puuta hakataan myös voimalaitosten ja kotitalouksien käyttöön.
 Sahatavaran vientihinnat ovat laskussa, mikä heijastuu Luken mukaan tukkien kantohintoihin. Luke arvioi, että havutukkien kantohinnat supistuvat 6–7 prosenttia.
 Myös sellun hinta on putoamassa, mutta vientihinnat pysyvät edelleen korkeina. Papereiden kysyntä heikentyy edelleen, mutta alkuvuoden hintataso on ollut suhteellisen hyvä.
 Kartongin markkinatilanteen heikkenemisestä huolimatta Suomen tuotanto- ja vientimäärät sekä viennin keskimääräinen yksikköhinta kasvavat edelleen tänä vuonna, mutta kasvuprosentit ovat viimevuotista selvästi pienempiä.
 Kuitupuun hinnat nousussa
 Metsäteollisuus huomauttaa, että ostomäärien vähentymisestä huolimatta kauppa käy keskimäärin viiden viimeksi kuluneen vuoden tahtiin. Etujärjestö vakuuttaa, että kesän koittaessa puun kysyntä on hyvää.
 Metsäteollisuus kertoo Luken tapaan, että mänty- ja kuusitukin keskihinta oli alkuvuonna 6–7 prosenttia vuoden takaista alempi. Koivutukin hinta on pudonnut kolme prosenttia.
 Sen sijaan kuitupuun hinnat ovat nousussa. Mäntykuitupuun kantohinta oli viisi prosenttia korkeampi kuin viime vuoden toukokuussa. Kuusi- ja koivukuitupuun hinta on noussut 2–3 prosenttia.Ostajalla on kaksi vuotta aikaa korjata metsästä ostamansa puut.
 Lue lisää:
 Venäläistä raakapuuta käytetään taas ennätyspaljon Suomessa – metsäteollisuudessa tuontipuun merkitys kasvaa uusien tehtaiden ja laajennusten myötä

Hakkuut kääntyneet laskuun – myös ostot supistuneet vuoden takaisesta